### NN 68/2023 (23.6.2023.), Statut Zelene alternative - održivog razvoja Hrvatske

Zelena alternativa – održivi razvoj Hrvatske

1123

Na temelju članka 6. stavka 1. Ustava Republike Hrvatske (»Narodne novine« broj 85/10), Zakona o političkim strankama (»Narodne novine« broj 76/93, 111/96, 164/98, 36/01, 28/06) donesen je na skupštini stranke Održivi razvoj Hrvatske (ORaH) održanoj 10. veljače 2021. godine

STATUT

ZELENE ALTERNATIVE – ODRŽIVOG RAZVOJA HRVATSKE

OPĆE ODREDBE

Statut i akti

Članak 1.

(1) Statut Zelene alternative – održivog razvoja Hrvatske sadrži sljedeće odredbe: programska načela, način i ciljeve djelovanja, naziv, znak i sjedište Stranke, način informiranja javnosti, učlanjenje, prava i obveze član/ic/ov/a, zastupanje i predstavljanje Stranke, oblike organiziranja, tijela Stranke, načine njihova izbora i opoziva, imenovanja i smjenjivanja, trajanje mandata, sredstva za rad, prestanak rada, te druga pitanja od interesa za članstvo i rad Stranke.

(2) Politika Stranke izražena je u njezinom Statutu, Programu, sektorskim politikama, deklaracijama, rezolucijama Skupštine Stranke te općim i pojedinačnim aktima upravnih tijela Stranke.

Načelo statutarnosti akata

Članak 2.

(1) Akti Stranke moraju biti doneseni u skladu sa Statutom i politikom stranke.

(2) Svi ustrojstveni oblici autonomni su u donošenju svojih akata u okviru svojih ovlasti i okvira zadanog politikom stranke i ovim statutom.

(3) Akti nižih ustrojstvenih oblika moraju biti u skladu sa aktima viših ustrojstvenih oblika koji su doneseni u okviru njihovih ovlasti.

(4) Svi akti Stranke moraju biti u skladu sa zakonima i drugim propisima koji se primjenjuju na teritoriju Republike Hrvatske.

(5) Svi akti Stranke kojima se odlučuje o osobnim pravima članova Stranke ili drugih građana moraju biti u pisanoj formi, obrazloženi i sadržavati pouku o pravnom lijeku.

CILJEVI I NAČIN DJELOVANJA

Članak 3.

(1) Zelena alternativa – održivi razvoj Hrvatske je demokratska politička stranka zelene ljevice koja okuplja članice temeljem zajedničkih političkih uvjerenja radi ostvarivanja zajedničkih ciljeva.

(2) Temeljni politički ciljevi koje Zelena alternativa – održivi razvoj Hrvatske želi ostvariti se očituju kroz 4 temeljna područja: područje društvene i socijalne pravde i temeljnih ljudskih prava, područje administrativnog i političkog uređenja, područje ekonomije i gospodarstva i područje ekologije.

(3) U području društvene i socijalne pravde i temeljnih ljudskih prava Zelena alternativa – održivi razvoj Hrvatske zalaže se za uspostavu humanog i pravednog društva i socijalne države jednakih pravila, mogućnosti i pravde za sve. U ostvarenju toga cilja Zelena alternativa – održivi razvoj Hrvatske zalagat će se za

• poštivanje ljudskih prava, dostojanstva i sloboda, neovisno o svjetonazoru, vjerskoj, rasnoj, nacionalnoj i etničkoj pripadnosti, dobi, spolu, spolnoj/seksualnoj orijentaciji, političkom uvjerenju i socijalnom statusu

• razvoj pluralističkog društva koje će ta prava poticati i štititi

• zaštitu socijalno ugroženih članova zajednice i promoviranje društva na principima solidarnosti i socijalne pravde

• zaštita svih manjinskih grupa, osvještavanje njihovih problema i promicanje njihovih interesa

• zaštita slobode stvaralaštva i slobode izražavanja te zalaganje za društveno poticanje umjetnosti i kulture

• zaštita slobode govora i neovisnosti interneta, promocija slobodnog koda i neutralnosti interneta

• zalaganje za solidarno financirano školstvo i poticanje obrazovanja i znanosti kao temelja razvoja društva

• zalaganje za pravo na solidarno financiranu medicinsku zaštitu svih građana

• zalaganje za pravo na socijalnu sigurnost svih građana

• zalaganje za prava osoba sa invaliditetom

• reviziju međunarodnih ugovora s vjerskim zajednicama u cilju smanjivanja financijskih obveza RH prema istima, kao i daljnju sekularizaciju društva kroz, između ostalog, uvođenje crkvenog poreza,

• medijske politike koja će novinarstvu vratiti status javnoga dobra neovisnoga o političkim utjecajima i korporativnom kapitalu,

• promicanje nenasilja kao primarnog načina rješavanja konflikata

• protivljenje svakom obliku netolerancije i isključivosti te svakom pojavnom obliku fašizma.

(4) U području administrativnog i političkog uređenja Zelena alternativa – održivi razvoj Hrvatske zalaže se za efikasni decentralizirani i regionalizirani državni ustroj i omogućavanje građanima participacije u upravljanju zajedničkim poslovima u ujedinjenoj i demokratskoj Europi. U svrhu ostvarenja tog temeljnog cilja, Zelena alternativa – održivi razvoj Hrvatske zalaže se za

• decentralizaciju i regionalizaciju uprave i sredstava uz uvažavanje principa društvenog zajedništva i solidarnosti

• razvoj oblika neposrednog participiranja građana u upravljanju i odlučivanju

• odgovornu predstavničku demokraciju i uporabu delegatskog sustava gdje je to moguće

• cjelovitu reformu pravosudnog sustava u svim njegovim komponentama

• jačanje paritetne demokracije

• borbu protiv korupcije u svim njenim oblicima

• efikasnu državnu i lokalnu upravu kao servis građana

• demokratizaciju institucija EU

• jačanje regionalnog povezivanja unutar EU

(5) U području gospodarstva i ekonomije Zelena alternativa – održivi razvoj Hrvatske zalaže se za održivo društvo prosperiteta i dobrobiti svih njenih građana. U svrhu ostvarenja tog temeljnog cilja, Zelena alternativa – održivi razvoj Hrvatske zalaže se za:

• održivi gospodarski razvoj koji podrazumijeva uravnoteženo korištenje prirodnih resursa i prostora te zaštitu socijalnih i drugih prava članova i članica zajednice

• društveno odgovorno poslovanje gospodarskih subjekata

• cirkularnu ekonomiju

• razumnu uporabu resursa i očuvanje okoliša za buduće generacije

• održivu ekološku poljoprivredu i sa njom povezano gospodarstvo

• uravnotežen razvoj velikih, srednjih i malih gospodarskih subjekata

• jednaka prava svih gospodarskih subjekata

• poseban nadzor i kontrola velikih gospodarskih subjekata te striktna primjena zakonske regulative na te subjekte

• jačanje javnog sektora kroz profesionalizaciju upravljačkog kadra i smanjenje upliva stranačke politike na poslovanje gospodarskih subjekata u državnom vlasništvu

• uravnotežen odnos individualnog prava na vlasništvo i prava društvene zajednice kao cjeline

• društvo znanja i kreativnosti kao temelj svake efikasne i održive ekonomije.

(6) Zelena alternativa – održivi razvoj Hrvatske se u području ekologije zalaže za očuvan okoliš i zaustavljanje klimatskih promjena. U svrhu ostvarenja tog temeljnog cilja, Zelena alternativa – održivi razvoj Hrvatske zalaže se za:

• zaštita okoliša, prirode i prostora;

• očuvanje biološke raznolikosti

• zabranu privatizacije temeljnih resursa

• zaštita prava životinja

• prilagodba gospodarstva i društva klimatskim promjenama

• primjenu zelenih tehnologija

• zabranu genetski modificiranih kultura i organizama.

Članak 4.

(1) U ostvarivanju programskih ciljeva iz članka 3. ovoga Statuta Zelena alternativa – održivi razvoj Hrvatske se obvezuje na poštivanje Ustava i zakona Republike Hrvatske te korištenje demokratskih, nenasilnih parlamentarnih i izvan parlamentarnih oblika djelovanja.

(2) Zelena alternativa – održivi razvoj Hrvatske se protivi svim nedemokratskim, totalitarnim ili drugim nasilnim metodama i oblicima nesnošljivosti i netolerancije.

Članak 5.

(1) U ostvarivanju programskih ciljeva Zelena alternativa – održivi razvoj Hrvatske je otvorena za suradnju s građankama i građanima Republike Hrvatske.

(2) U ostvarivanju programskih ciljeva Zelena alternativa – održivi razvoj Hrvatske je otvorena za suradnju s drugim političkim strankama, udrugama i pojedincima/pojedinkama u Republici Hrvatskoj i inozemstvu.

(3) Zelena alternativa – održivi razvoj Hrvatske se može udružiti u međunarodne udruge i progresivne političke grupacije koje zagovaraju održivi razvoj, zaštitu okoliša i ljudska prava.

NAZIV, SJEDIŠTE I ZNAK ZELENE ALTERNATIVE – ORaH-a

Članak 6.

(1) Naziv Stranke je: Zelena alternativa – održivi razvoj Hrvatske. Skraćeni naziv je: Zelena alternativa – ORaH. Uz puni naziv u političkom djelovanju i pravnom prometu koristi se skraćeni naziv.

(2) Međunarodni naziv Stranke je Green Alternative – Croatian Sustainable Development (GE – CSD).

(3) Sjedište Zelene alternative – ORaH-a je u Zagrebu.

(4) O promjeni adrese sjedišta odlučuje Predsjedni/ca/k Zelene alternative – ORaH-a.

Članak 7.

(1) Zelena alternativa – ORaH ima znak duljih vertikalnih stranica, kraćih horizontalnih kojega čine zelena slova ZA napisana u verzalu, a preko kojih je crnim slovima napisano Zelena alternativa tako da ta slova čine crtu preko slova Z i A. Ispod ovih slova je bijelim slovima napisano Održivi razvoj Hrvatske te crnim velikim slovima ORaH.

(2) Zelena alternativa – ORaH ima zastavu bijele boje u omjeru 2:1 sa znakom Stranke iz stavka (1).

(3) Zelena alternativa – ORaH ima pečat u okrugli pečat promjera 30 mm na čijem obodu piše Zelena alternativa – Održivi razvoj Hrvatske – Zagreb, a u sredini je logo opisan u stavku (1).

(4) Korištenje i čuvanje pečata, znaka i zastave ORaH-a utvrdit će se posebnom odlukom koju donosi Glavni forum stranke.

PREDSTAVLJANJE I ZASTUPANJE ZELENE ALTERNATIVE – ORaH-a

Članak 8.

(1) Zelena alternativa – ORaH je pravna osoba upisana u registar političkih stanaka koji se vodi u tijelu državne uprave Republike Hrvatske nadležnom za poslove uprave.

(2) Zelenu alternativu – ORaH predstavlja i zastupa predsjedni/ca/k Stranke.

(3) Predsjedni/ca/k Zelene alternative – ORaH-a može ovlastiti druge članove da predstavljaju i zastupaju Stranku u skladu s ovim Statutom.

Članak 9.

(1) Djelovanje Zelene alternative – ORaH-a je javno. Javnost rada i djelovanja članstva, tijela Stranke i Zelene alternative – ORaH-a u cjelini ostvaruje se kroz javnost rada tijela stranke, javnost dokumenata i politika stranke i javnost djelovanja na javnim skupovima, tribinama, sudjelovanjem na okruglim stolovima i na druge načine, uspostavljajući odnose i djelujući na javno mnijenje građana, birača, simpatizera i članica Stranke.

(2) Javnost rada tijela Stranke provodi se kroz omogućavanje prisutnosti članovima i javnosti na zasjedanjima tijela Stranke, javnu objavu zapisnika s tih zasjedanja, kroz javna priopćenja o zasjedanjima, stavovima i radu stranke te kroz javnu dostupnost dokumenata stranke.

(3) Samo iznimno, javnost se može odlukom relevantnog tijela Stranke isključiti s pojedinih zasjedanja. Odluka o isključenju javnosti mora biti obrazložena, a obrazloženje mora biti sukladno načelima Stranke.

(4) Samo zbog opravdanih razloga, pojedini dokumenti, uključujući i zapisnike sa sastanaka pojedinih tijela, mogu biti proglašeni tajnima te kao takvi biti djelomice ili potpuno izuzeti od javne dostupnosti te ograničeni na uži krug korisnika kojima su dostupni, sukladno oznaci tajnosti svakog pojedinog dokumenta. Uvjeti za klasifikaciju tajnosti dokumenata biti će određeni posebnim pravilnikom koji donosi Predsjedništvo stranke, a svaka odluka o tajnosti mora imati obrazloženje.

ČLANSTVO

Članak 10.

(1) Članom Zelene alternative – ORaH-a može postati punoljetna poslovno sposobna osoba s državljanstvom Republike Hrvatske koja prihvaća program i statut Stranke i dobrovoljno potpiše pristupnu izjavu te za koju ne postoje razlozi koji onemogućavaju njeno članstvo.

(2) Član ORaH-a ne može biti članom druge političke stranke sa sjedištem u Republici Hrvatskoj.

(3) Član Stranke ne može biti osoba pravomoćno osuđena za kazneno djelo protiv čovječnosti i ljudskog dostojanstva, protiv ljudskih prava i temeljnih sloboda, protiv službene dužnosti ili bilo koje drugo djelo za koje mu je izrečena bezuvjetna zatvorska kazna dulja od godine dana.

(4) Budući član zahtjev za članstvom podnosi putem pristupne izjave. Odluka o prijemu u članstvo mora biti donesena u roku ne duljem od 8 dana od dana zaprimanja potpune pristupne izjave te u tom istom roku podnositelj zahtjeva mora biti obaviješten o odluci putem elektronske pošte na adresu koju je u tu svrhu naznačio u pristupnoj prijavi.

(5) U slučaju negativne odluke o zahtjevu za prijem u članstvo, podnositelj zahtjeva ima pravo podnošenja pisane žalbe Nadzornom forumu u roku 8 dana po primitku pisanog rješenja o odbijanju.

(6) Članstvo počinje trenutkom upisa u središnji registar članstva, a prestaje brisanjem iz središnjeg registra članstva osnovom u Statutu predviđenog razloga.

(7) Neovisno o navedenome u prethodnom stavku, kao datum učlanjenja smatrat će se dan predaje pristupne izjave u slučaju da član bude prihvaćen odnosno upisan u središnji registar članstva te se taj dan računa prilikom određivanja rokova relevantnih za članska prava i obveze.

(8) Svaki član je pripadnik osnovne organizacije Zelene alternative – ORaH-a prema mjestu prebivališta ili stalnog boravišta. Ukoliko se mjesto prebivališta razlikuje od mjesta stalnog boravišta, članstvo se ostvaruje prema mjestu stalnog boravišta, a učenici i studenti mogu biti pripadnici organizacije prema mjestu boravišta tijekom školovanja.

(9) Pobliže odredbe o prijemu u članstvo, procedurama, rokovima i dokumentaciji koja je uz to vezana biti će određene posebnim pravilnikom koji donosi Glavni forum.

Članak 11.

(1) Članovi stranke mogu biti aktivni i podupirući.

(2) Aktivni članovi su oni koji su odabrali aktivno članstvo te su podmirili svoje obveze s osnove članarine ili su od plaćanja članarine oslobođeni odgovarajućom odlukom, te aktivno sudjeluju u aktivnostima Stranke. Ostali članovi su podupirući članovi.

(3) Svi članovi imaju obvezu podmirenja članarina sukladno svojim platežnim mogućnostima.

(4) Temeljne obveze članova su:

• poštivati Statut i Program Zelene alternative -ORaH-a te provoditi odluke stranačkih tijela;

• poštivati uspostavljenu stranačku strukturu, usvojene protokole i procedure donošenja stranačkih odluka;

• svojim djelovanjem i ponašanjem promicati ugled Stranke u javnosti;

• savjesno, odgovorno i redovito obnašati preuzete dužnosti te obavljati povjerene i preuzete zadatke koji proizlaze iz planova rada/planova aktivnosti, koje usvajaju središnja tijela stranke

• na vrijeme obavijestiti Tajništvo stranke ako nije u mogućnosti obnašati povjerene i preuzete zadatke, kako bi se na njegovo mjesto izabrao netko drugi;

• redovno plaćati članarinu sukladno odredbama statuta i odgovarajućih pravilnika i odluka.

(5) Prava i obveze aktivnih članova su:

• sudjelovati u utvrđivanju i ostvarivanju politike Stranke;

• biti informirana o aktivnostima Stranke;

• birati i biti birana u sva tijela Stranke;

• predlagati programe i inicijative u cilju ostvarenja osnovnog programa Stranke;

• osmišljavati, predlagati i aktivno provoditi konkretne političke akcije u skladu sa Statutom Stranke u cilju jačanja Stranke;

• istupati u javnosti kao član Stranke ukoliko je to u skladu s Programom i Statutom Stranke;

• samostalno poduzimati inicijative koje su u skladu sa Statutom, Programom te od strane Glavnog foruma Zelene alternative – ORaH-a usvojenim politikama;

• prilaganjem programske izjave o pokretanju frakcije te potpisa podrške minimalno 10 posto svih članova Stranke koju se podnosi Nadzornom forumu Zelene alternative – ORaH-a može organizirati posebnu političko-programsku struju/frakciju unutar Stranke;

• biti kandidiran na stranačkim listama za parlamentarne i lokalne izbore;

• biti kandidat za predsjedni/cu/ka Republike;

• sudjelovati u svim akcijama i aktivnostima Stranke;

• podnijeti ostavku na dužnost na koju je izabrana

• istupiti iz Stranke putem pisane obavijesti

• ostvarivati druga prava sukladno odredbama Statuta i odluka donesenim na temelju Statuta od strane upravnih tijela stranke

(6) Podupirući članovi imaju prava i obveze kao i aktivni članovi osim

• prava biranja u tijela stranke na nivou osnovne i gradske organizacije

• prava birati i biti birani u tijela stranke na nivou županija i u središnja tijela Stranke

• biti kandidirani na stranačkim listama za parlamentarne i lokalne izbore;

• biti kandidat za predsjedni/ka/cu Republike;

• obveze aktivnog sudjelovanja u svakodnevnim aktivnostima Stranke

• prava da prilaganjem programske izjave o pokretanju frakcije te potpisa podrške minimalno 10 posto svih članova Stranke koju podnosi Nadzornom forumu Zelene alternative – ORaH-a mogu organizirati posebnu političko-programsku struju/frakciju unutar Stranke te prava da za pokretanje frakcije glasa.

(7) U mandatnom četverogodišnjem razdoblju, obavezno se provodi revizija članstva po županijskim, gradskim i osnovnim organizacijama. Procedura, uključujući i posljedice nepostupanja sukladno tim procedurama, bit će propisane posebnim pravilnikom koji donosi Glavni forum. Neodazivanje postupku revizije od strane pojedinog člana može biti osnova za brisanje iz članstva ako je to propisano pravilnikom.

(8) Predsjedništvo stranke može, na prijedlog predsjedni/ce/ka naložiti izvanrednu reviziju članstva u pojedinoj županijskoj, gradskoj ili osnovnoj organizaciji i izvan roka navedenog u prethodnom stavku ovog članka, a posebno nakon loših izbornih rezultata i/ili ozbiljno poremećenih odnosa unutar ogranka/podružnice, odnosno postojanja sumnje da evidencija članstva bitno odudara od stvarnog stanja.

Članak 12.

(1) U aktivnostima svih tijela Zelene alternative – ORaH-a mogu sudjelovati i surađivati i simpatizeri Stranke i drugi građani i građanke, ali bez prava odlučivanja.

(2) Simpatizer stranke može biti svaka osoba starija od 16 godina.

(3) Simpatizeri koji to žele bit će upisani u popis simpatizera stranke te će biti redovito obavještavani o aktivnostima stranke, a imaju pravo prisustvovati sastancima stranke te sudjelovati u diskusijama.

(4) Osim registra članova vodi se i registar simpatizera, sukladno odredbama pozitivnih zakona RH.

(5) Kao oblik participacije građana u političkom procesu moguće je provoditi neobvezujuća izjašnjavanja i referendume u koje će biti uključeni i nečlanovi Stranke.

(6) Načini uključivanja nečlanova i nečlanica u aktivnosti Stranke uređuju se Odlukom koju donosi Glavni forum.

Članak 13.

(1) Članovi su obvezni redovito plaćati članarinu.

(2) Kandidat za stranačke funkcije, kao ni kandidat ORaH-a za člana predstavničkog tijela jedinice lokalne i područne (regionalne) samouprave i zastupni/ka/cu u Hrvatski sabor ili bilo koju drugu dužnost na lokalnoj i područnoj (regionalnoj) te državnoj razini, ne može biti član Stranke s nepodmirenim obvezama po osnovi plaćanja članarine.

(3) Visina članarine ovisi o vrstama primanja i socijalnom stanju svakog člana.

(4) Visina članarine, rokovi i mogući modaliteti plaćanja te račun Stranke na koji se uplata vrši određuje se odlukom Predsjedništva Zelene alternative – ORaH-a.

(5) Aktivni članovi slabijeg materijalnog stanja mogu na vlastiti zahtjev upućen Tajništvu stranke biti oslobođeni obaveze plaćanja članarine. Procedura i uvjeti za oslobađanje od plaćanja članarine određuje se posebnim pravilnikom koji donosi Predsjedništvo Zelene alternative – ORaH-a.

(6) Član može davati materijalnu potporu Stranci u obliku donacija i drugih oblika pomoći u skladu sa zakonima koji definiraju financiranje političkih aktivnosti.

(7) Davanjem materijalne potpore Stranci nitko ne može ostvarivati dodatna ili posebna prava.

(8) Uplate osnovom članarina dijele se između središnjice stranke, županijskih, gradskih i osnovnih organizacija u omjerima propisanim ovim Statutom i posebnim pravilnikom koji donosi Glavni forum, pri čemu najmanje 55 posto naplaćene članarine ostaje osnovnim organizacijama kojima pripadaju članovi koji su članarinu platili, a najmanje 20 posto središnjici.

(9) Izvještavanje osnovnih organizacija o uplaćenim članarinama, komunikacija o uplaćenim članarinama između osnovnih organizacija i tajništva, modaliteti i procedure plaćanja koje osnovom sredstava koja pripadaju osnovnim organizacijama vrši središnjica i sva druga operativna pitanja sa tim povezana regulira Pravilnik o članstvu.

Članak 14.

(1) Članstvo u Zelenoj alternativi – ORaH-u prestaje istupanjem iz Stranke, konačnošću odluke o isključenju iz stranke, učlanjenjem u drugu stranku, kandidaturom na izborima na listi druge stranke ili nezavisne liste bez suglasnosti Zelene alternative – ORaH-a, gubitkom poslovne sposobnosti i smrću člana.

(2) Iz članstva se može istupiti predajom potpisane izjave o istupanju tajništvu stranke, te se danom istupa smatra dan predaje te izjave tajništvu stranke. Skenirana potpisana izjava o istupanju može se dati i putem elektroničke pošte sa adrese koju je član prijavio kao adresu za elektroničku komunikaciju sa Strankom.

(3) Odluku o isključenju stranke donosi Nadzorni forum po provedenom disciplinskom postupku zbog posebno teške povrede obveza pojedinog člana.

(4) Danom prestanka članstva u Zelenoj alternativi – ORaH-u u slučaju učlanjenja u drugu stranku smatra se dan učlanjenja u drugu stranku sukladno pravilima te stranke, te se o tome ne donosi nikakva posebna konstitutivna odluka.

(5) Danom prestanka članstva zbog kandidature na izborima na listi druge stranke ili na nezavisnoj listi bez suglasnosti Zelene alternative ORaH-a smatra se dan službene objave predmetne kandidacijske liste. Suglasnost za kandidaturu na prethodno navedenim listama mora biti izričita i u pisanoj formi.

(6) Član se briše iz evidencije članova u slučaju nastupa jednog od razloga za prestanak članstva u Zelenoj alternativi – ORaH-u, sukladno navedenome u prethodnim stavcima ovog članka.

(7) Nakon što joj je članstvo prestalo brisanjem iz evidencije bivši se član može ponovno učlaniti u Stranku pod uvjetima i sukladno proceduri koju propisuje Pravilnik o članstvu.

Članak 15.

(1) Protiv člana Stranke može biti proveden disciplinski postupak ako:

a. svojim postupcima krši Statut i/ili postupa na način koji je protivan politici i ciljevima Zelene alternative – ORaH-a

b. svojim djelovanjem ili propustima nanosi štetu ugledu Zelene alternative – ORaH-a

c. nesavjesno, neodgovorno ili neredovito obavlja preuzete zadatke koji su mu povjereni od strane nadležnih tjela Zelene alternative – ORaH-a ili proizlaze iz planova rada i aktivnosti

d. ne izvršava svoje obveze propisane Statutom i drugim aktima stranke

e. djeluje protivno odlukama stranačkih tijela i/ili svojim djelovanjem narušava organizacijski ustroj i unutarstranačku strukturu i hijerarhiju Zelene alternative – ORaH-a

(2) Disciplinski postupak može inicirati svaki član Zelene alternative – ORaH-a svojom prijavom tijelu nadležnom za odlučivanje o disciplinskoj odgovornosti.

(3) U disciplinskom postupku mogu se izreći sljedeće mjere:

• opomena;

• javna opomena;

• opoziv sa funkcije;

• privremeno oduzimanje prava za obnašanje pojedinačnih ili svih funkcija do dvije godine;

• isključenje iz Stranke.

(4) Prilikom pokretanja bilo kojeg disciplinskog postupka Nadzorni forum Zelene alternative – ORaH-a može odlučiti da sva ili određena prava i dužnosti člana protiv kojega se postupak vodi miruju. O mjeri se odlučuje posebnom odlukom, a žalba protiv te odluke ne zadržava njeno izvršenje.

(5) Disciplinski postupak provodi vijeće Nadzornog foruma od 3 člana, a u drugom stupnju Nadzorni forum u vijeću sastavljenom od svih članova. Drugostupanjska odluka je konačna.

(6) Svaka odluka donesena u disciplinskom postupku mora biti u pisanom obliku, mora biti obrazložena te mora imati pouku o pravnom lijeku. Žalba protiv odluke odgađa njeno izvršenje osim u slučajevima propisanim Statutom. U odlučivanju ne može sudjelovati osoba protiv koje se postupak vodi.

(7) Svi rokovi koji propisuju postupanje od trenutka donošenja rješenja o pokretanju disciplinskog postupka do njegovog konačnog dovršetka su prisilne prirode te su sva tijela i svi članovi Zelene alternative – ORaH-a obvezni po istima postupati i istih se pridržavati.

(8) Tijek i pravila disciplinskog postupka pobliže se određuju u Pravilniku o disciplinskom postupku koji donosi Glavni forum Zelene alternative – ORaH-a.

TERITORIJALNI USTROJ ZELENE ALTERNATIVE – ORaH-a

Članak 16.

(1) Zelena alternativa – ORaH je jedinstvena politička organizacija koja obuhvaća cjelokupno članstvo i sve ustrojstvene oblike Stranke na području Republike Hrvatske. Zelena alternativa – ORaH u pravnom prometu djeluje kao jedna pravna osoba.

(2) Teritorijalni ustrojstveni oblici Stranke su osnovne, gradske i županijske organizacije.

(3) Kroz svoje ustrojstvene oblike Zelena alternativa – ORaH omogućava članicama participiranje u upravljanju strankom te time utjecaj na političke procese u Republici Hrvatskoj, a središnjim tijelima stranke koordinaciju ustrojstvenih oblika i efikasno upravljanje radi ostvarivanja ciljeva i politika stranke.

(4) Uvjete i način osnivanja osnovnih, gradskih i županijskih organizacija te način i procedure izbora tijela upravljanja tih organizacija propisuje Pravilnik o ustroju Stranke koji donosi Glavni forum Zelene alternative – ORaH-a.

OSNOVNE ORGANIZACIJE

Članak 17.

(1) Osnovna organizacija je temeljni oblik povezivanja članstva na određenom području. Temelji se na načelima neposredne demokracije i izravnog kontakta i suradnje članica i članova te neposrednog djelovanja u lokalnoj zajednici. Osnovnu organizaciju čini najmanje pet članova.

(2) Osnovna organizacija se ustrojava za područje jedne općine, gradske četvrti za gradove koji imaju više od 100.000 stanovnika ili grada. Područje koje pokriva mora biti sukladno administrativnim granicama teritorijalne jedinice za koju se osniva.

(3) Organizacija u skladu sa Statutom i Programom Zelene alternative – ORaH-a djeluje samostalno na svom području vodeći računa o uspješnoj realizaciji Programa i politike Stranke na razini svojeg političkog djelovanja, ali i o ostvarivanju Programa i politike Stranke u cjelini.

(4) Osnovna organizacija nema status pravne osobe i djeluje na osnovi ovlaštenja, u skladu sa Statutom Zelene alternative – ORaH-a.

(5) Osnovna organizacija financira se prihodima iz članarina, novčanim iznosima dodijeljenim od strane Stranke po načelu solidarnosti i po drugim osnovama sukladno odgovarajućim odlukama te donacijama članova i građana.

Članak 18.

(1) Tijela osnovne organizacije su

a. skupština

b. plenum organizacije

c. upravni odbor

d. predsjedni/ca/k

e. potpredsjednik i potpredsjednica

f. tajni/ca/k

(2) Sve funkcije redovito se biraju na mandat od 4 godine.

Članak 19.

(1) Skupština osnovne organizacije je najviše izborno i programsko političko tijelo osnovne organizacije i čine je svi članovi na tom području koji su upisani u registar kao članovi te osnovne organizacije.

(2) Skupština organizacije može biti izborna ili izvještajno-tematska te redovna ili izvanredna.

(3) Izborna skupština se saziva u pravilu svake 4 godine, a obavezno nakon izbora za predstavničko tijelo jedinice lokalne samouprave, u kojem slučaju mora biti održana najkasnije u roku 3 mjeseca po objavi konačnih rezultata.

(4) Redovna izvještajno-tematska Skupština održava se jednom godišnje.

(5) Izbori na izbornoj skupštini se provode neposrednim tajnim glasanjem prisutnih članova i članica, s time da se u slučaju da je samo jedan kandidat za neku funkciju može glasati i javno, a odluke na izbornoj skupštini i izvještajno-tematskoj Skupštini donose se natpolovičnom većinom glasova prisutnih članova.

(6) Rokovi i procedure sazivanja skupština osnovnih organizacija, najmanji broj prisutnih za pravovaljano odlučivanje te druge proceduralne elemente propisuje Pravilnik o ustroju Zelene alternative – ORaH-a koje donosi Glavni forum Stranke.

(7) Skupština osnovne organizacije:

a. odlučuje o izvještaju o radu Organizacije koji podnosi predsjednik Organizacije;

b. na prijedlog predsjednika Organizacije donosi program rada Organizacije;

c. bira na četiri godine predsjednika, potpredsjednika, potpredsjednicu i Predsjedništvo Organizacije;

d. bira predstavnice Organizacije za Izvještajno-tematsku Skupštinu, osim ako je osnovna organizacija dio Gradske organizacije, u kojem slučaju je to pravo preneseno na Skupštinu gradske organizacije;

e. bira članove Foruma gradske organizacije koji predstavljaju Organizaciju ako je Organizacija udružena u gradsku organizaciju;

f. na prijedlog predsjedništva osnovne organizacije odlučuje o listi i poretku kandidata na listi za izbore na lokalnom nivou ako to pravo nije preneseno na Gradsku organizaciju;

g. na prijedlog predsjedništva osnovne organizacije odlučuje o prijedlogu kandidata za liste na županijskom nivou ako to pravo nije preneseno na Gradsku organizaciju;

h. po potrebi odlučuje o povjerenju izabranim članicama tijela Organizacije;

i. donosi Poslovnik o radu;

j. razmatra i ostala pitanja od interesa za Stranku na razini jedinice lokalne samouprave.

Članak 20.

(1) Upravni odbor osnovne organizacije zajedno sa predsjedni/c/k/om rukovodi aktivnostima i djelovanjem osnovne organizacije.

(2) Upravni odbor osnovne organizacije čine predsjedni/ca/k, potpredsjednik Osnovne organizacije, potpredsjednica Osnovne organizacije, tajni/ca/k osnovne organizacije te izabrani članovi predsjedništva.

(3) Sve članove Upravnog odbora Organizacije biraju svi članovi Organizacije na skupštini i to natpolovičnom većinom svih prisutnih članica.

(4) Način kandidiranja i izbora predsjedni/ce/ka osnovne organizacije i drugih izabranih dužnosnika osnovne organizacije, rokove, uvjete i pravila izbora, kao i temeljne principe rada Upravnog odbora i pojedinih dužnosnika Osnovne organizacije uređuju se Pravilnikom o ustrojstvu stranke koji donosi Glavni forum Zelene alternative – OraH-a.

(5) Sjednice Upravnog odbora osnovne organizacije saziva predsjedni/ca/k i to najmanje jedanput mjesečno.

(6) Upravni odbor osnovne organizacije:

a. nadzire pravilnost i statutarnost djelovanja osnovne organizacije i njenih tijela

b. nadzire financijsko poslovanje osnovne organizacije

c. organizira i provodi izbornu kampanju za predstavničko tijelo jedinice lokalne samouprave i Grada Zagreba;

d. predlaže kandidate za predstavničko tijelo jedinice lokalne samouprave i kandidatkinje za dužnosti u izvršnoj vlasti jedinice lokalne samouprave i Grada Zagreba;

e. predlaže Forumu Županijske organizacije, a ako takve nema onda koordinaciji organizacijske jedinice kandidatkinje za predstavničko tijelo i izvršnu vlast županije i Hrvatski sabor;

f. donosi odluku o predizbornim i postizbornim koalicijama na lokalnom nivou uz obvezu obavještavanja predsjedništva Zelene alternative – ORaH-a o namjeri sklapanja takve koalicije

g. u Osnovnim organizacijama koje nemaju izabranu disciplinsku komisiju vrši funkciju disciplinske komisije Osnovne organizacije

h. donosi poslovnik o svome radu.

Članak 21.

(1) Predsjedni/ca/k osnovne organizacije

a. predstavlja osnovnu organizaciju u skladu sa svojim ovlaštenjima

b. upravlja osnovnom organizacijom sukladno svojim ovlastima

c. brine se o provođenju odluka skupštine, Upravnog odbora i plenarnih sjednica, te odluka viših ustrojstvenih oblika Zelene alternative – ORaH-a i središnjice Zelene alternative – ORaH-a

d. obavještava članstvo o odlukama, zaključcima i stavovima središnjice i brine se da je djelovanje osnovne organizacije sukladno tim odlukama, zaključcima i stavovima

e. prenosi prijedloge, stavove i zaključke tijela i članova osnovne organizacije središnjici

f. saziva i vodi sjednice Upravnog odbora osnovne organizacije

g. saziva i vodi plenarne sjednice osnovne organizacije,

(2) Predsjedni/ca/k osnovne organizacije je obvezna najmanje jednom godišnje podnijeti izvješće o radu koje uključuje i financijski izvještaj o prikupljenim i utrošenim sredstvima Skupštini osnovne organizacije kojoj i odgovara za svoj rad.

(3) Potpredsjednik ili potpredsjednica zamjenjuje predsjedni/cu/ka u slučaju spriječenosti ili odsutnosti, obavlja poslove koje joj povjeri predsjedni/ca/k te sudjeluje u radu Upravnog odbora, a za svoj rad odgovaraju predsjedni/ci/ku i skupštini organizacije.

(4) Svaka osnovna organizacija mora imati tajni/ka/cu koja/i brine o provođenju zaključaka i odluka foruma, pomaže predsjedni/ci/ku u sazivanju sjednica, vodi zapisnike o sjednicama, koordinira rad Upravnog odbora i programskih foruma te drugih oblika organiziranja članstva, odgovara za evidenciju članstva, a za svoj rad odgovara predsjedni/ci/ku osnovne organizacije, skupštini osnovne organizacije i Glavnom tajni/ci/ku stranke.

Članak 22.

(1) Plenum osnovne organizacije čine svi članovi organizacije koji su pristupili pojedinom sastanku članova osnovne organizacije, a koji nije skupština.

(2) Plenarne sastanke osnovne organizacije saziva predsjednik najmanje jednom u svaka 3 mjeseca.

(3) Na plenarnim se sastancima razmatraju tekuća pitanja vezana uz rad stranke te se na prijedlog predsjednika većinom glasova svih prisutnih članova donose odluke o pojedinim pitanjima, a koja nisu dana kao izričita ovlast skupštine.

(4) Na plenarnim se sastancima daju inicijative za rad Upravnog odbora i primjedbe na njegov rad te se raspoređuju zaduženja članstvu za akcije koje lokalna organizacija provodi.

GRADSKE ORGANIZACIJE

Članak 23.

(1) U Zagrebu i gradovima sa više od 100.000 stanovnika na čijem području je osnovano više osnovnih organizacija te se organizacije obavezno udružuju u Gradsku organizaciju.

(2) Gradska organizacija upravlja aktivnostima na području čitavog grada, koordinira djelovanje osnovnih organizacija u njenom sastavu te osigurava efikasno funkcioniranje stranke na području pojedinog grada.

(3) Osnovne organizacije u sastavu Gradske organizacije osnivaju se za područje gradskih četvrti i slijede njihove administrativne granice. Obveza je Gradske organizacije ustrojiti osnovne organizacije u svim gradskim četvrtima.

(4) Gradska organizacija u skladu sa Statutom i Programom Zelene alternative – ORaH-a djeluje samostalno na svom području vodeći računa o uspješnoj realizaciji Programa i politike Stranke na razini svojeg političkog djelovanja, ali i o ostvarivanju Programa i politike Stranke u cjelini.

(5) Gradska organizacija nema status pravne osobe i djeluje na osnovi ovlaštenja, u skladu sa Statutom Zelene alternative – ORaH-a.

(6) Osnovne organizacije u sastavu Gradske organizacije prenose na Gradsku organizaciju dio svojih ovlasti te dio sredstava potrebnih za rad Gradske organizacije. Pobliže će odnos između tijela Gradske organizacije i tijela osnovnih organizacija u njenom sastavu odrediti Pravilnik o unutrašnjem ustrojstvu Zelene alternative – ORaH-a koji donosi Glavni forum Stranke.

Članak 24.

(1) Tijela Gradske organizacije su

a. skupština

b. forum gradske organizacije

c. upravni odbor gradske organizacije

d. predsjedni/ca/k

(2) Sve funkcije redovito se biraju na mandat od 4 godine.

Članak 25.

(1) Skupština Gradske organizacije je najviše izborno i programsko političko tijelo Stranke na području koje Gradska organizacija pokriva i čine je svi članovi na tom području koji su upisani u registar kao članovi osnovnih organizacija te Gradske organizacije.

(2) Izborna skupština se saziva u pravilu svake 4 godine, a obavezno nakon izbora za predstavničko tijelo jedinice lokalne samouprave, u kojem slučaju mora biti održana najkasnije u roku 3 mjeseca po objavi rezultata. Redovna izvještajno-tematska Skupština održava se jednom godišnje.

(3) Izbori na izbornoj skupštini se provode neposrednim tajnim glasanjem svih članova Gradske organizacije, s time da se u slučaju da je samo jedan kandidat za neku funkciju može glasati i javno. Odluke na Izbornoj skupštini i Izvještajno-tematskoj Skupštini donose se natpolovičnom većinom glasova prisutnih članova.

(4) Rokovi i procedure sazivanja skupština Gradskih organizacija, najmanji broj prisutnih za pravovaljano odlučivanje te druge proceduralne elemente, kao i način kandidiranja, rokovi, pravila i procedure izbora predsjednika gradske organizacije i članova Glavnog foruma gradske organizacije uređuju se Pravilnikom o unutarnjem ustroju Zelene alternative – ORaH-a koji donosi Glavni forum Stranke. U svrhu pobližeg reguliranja postupanja i rada, a sukladno s Pravilnikom o unutarnjem ustroju Zelene alternative – ORaH-a, Skupština Gradske organizacije donosi poslovnik o svojemu radu.

(5) Skupštinu saziva predsjednica Gradske organizacije. Odluka o sazivanju skupštine sadrži prijedlog dnevnog reda te teme i izvještaje za Skupštinu.

(6) Skupština Gradske organizacije:

a. odlučuje o izvještaju o radu Gradske organizacije koji podnosi predsjedni/ca/k Gradske organizacije;

b. na prijedlog predsjedni/ce/ka Gradske organizacije donosi program rada Gradske organizacije;

c. posebnom odlukom utvrđuje broj potpredsjednika i članova Upravnog odbora Gradske organizacije;

d. bira na četiri godine predsjedni/cu/ka te potpredsjednike;

e. bira predstavnike Gradske organizacije za Izvještajno-tematsku Skupštinu;

f. na prijedlog upravnog odbora gradske organizacije odlučuje o listi i poretku kandidata na listi za izbore na nivou grada i na županijskom nivou;

g. po potrebi odlučuje o povjerenju izabranim članovima tijela Gradske organizacije;

h. donosi Poslovnik o radu;

i. razmatra i ostala pitanja od interesa za Zelenu alternativu – ORaH na razini grada.

Članak 26.

(1) Forum Gradske organizacije sastoji se od predstavnika svake osnovne organizacije koja djeluje na području grada.

(1) Svaku osnovnu organizaciju predstavlja najmanje po dvoje izabranih članova Foruma Gradske organizacije iz svake osnovne organizacije, s time da se 1/3 članova Foruma Gradske organizacije bira proporcionalno brojnosti svake pojedine organizacije. Pravila, rokovi i metodologija izbora detaljno regulira Pravilnik o unutarnjem ustroju Zelene alternative – ORaH-a.

(2) Predsjednika Foruma Gradske organizacije bira skupština gradske organizacije na period od 4 godine i to po istim pravilima po kojima se bira predsjedni/ca/k gradske organizacije.

(3) Forum Gradske organizacije sastaje se u pravilu jednom mjesečno.

(4) Sastanke Foruma Gradske organizacije saziva i vodi predsjedni/ca/k Foruma Gradske organizacije.

(5) Forum Gradske organizacije:

a. usvaja godišnji i višegodišnji plan rada gradske organizacije

b. daje smjernice rada predsjedništvu gradske organizacije između dvije Skupštine

c. daje političke ocjene i utvrđuje političke stavove gradske organizacije

d. bira kandidate za predstavničko tijelo jedinice lokalne samouprave i kandidate za dužnosti u izvršnoj vlasti grada;

e. predlaže kandidate za predstavničko tijelo i izvršnu vlast županije i Hrvatski sabor;

f. donosi odluku o predizbornim i postizbornim koalicijama na gradskom nivou

g. donosi preporuke o predizbornim i postizbornim koalicijama na nivou gradskih četvrti

(6) Ovlasti navedene pod c), d) i e) na glavni forum gradske organizacije prenesene su sa skupština osnovnih organizacija koje su gradskom organizacijom obuhvaćene, s time da je Forum Gradske organizacije obavezan voditi računa o prijedlozima odluka i prijedlozima kandidata koje daju osnovne organizacije te ih na odgovarajući način uvažiti sukladno mogućnostima.

(7) Zapisnici sa sjednica Foruma Gradske organizacije zajedno sa donesenim odlukama obavezno se dostavljaju svim članovima gradske organizacije te tajništvu stranke i to u roku najviše 8 dana od dana održavanja sjednice.

Članak 27.

(1) Upravni odbor gradske organizacije zajedno sa predsjednikom rukovodi aktivnostima i djelovanjem gradske organizacije.

(2) Upravni odbor gradske organizacije čine predsjednik, dopredsjednica, predsjednici svih osnovnih organizacija koje pripadaju gradskoj organizaciji, i tajnica gradske organizacije.

(3) Upravni odbor mora imati najmanje 5 članova.

(4) Sjednice Upravnog odbora gradske organizacije saziva predsjedni/ca/k i to najmanje jedan put mjesečno.

(5) Ukoliko predsjedni/ca/k gradske organizacije ne sazove sjednicu Upravnog odbora duže od 30 dana, sjednicu predsjedništva mogu, na zahtjev trećine članica predsjedništva ili četvrtine članova gradske organizacije ili jedne osnovne organizacije sazvati i predsjednik Zelene alternative – ORaH-a, predsjednica Zelene alternative – ORaH-regionalne organizacije kojoj ta osnovna organizacija pripada te glavna/i tajni/ca/k stranke.

(6) Upravni odbor gradske organizacije:

a. provodi akcijski plan Organizacije, politiku, Program i Statut ORaH-a i odluke viših tijela stranke

b. provodi odluke skupštine i glavnog foruma gradske organizacije

c. koordinira akcije osnovnih organizacija u okviru grada

d. nadzire pravilnost i statutarnost djelovanja gradske organizacije i njenih tijela te osnovnih organizacija te o eventualnim uočenim nepravilnostima obavještava Nadzorni forum

e. nadzire financijsko poslovanje gradske organizacije i osnovnih organizacija

f. organizira i provodi izbornu kampanju za predstavničko tijelo jedinice lokalne samouprave i Grada Zagreba;

g. predlaže kandidate za predstavničko tijelo jedinice lokalne samouprave i kandidate za dužnosti u izvršnoj vlasti jedinice lokalne samouprave i Grada Zagreba;

h. donosi poslovnik o svome radu.

i. može pokrenuti postupak izglasavanja povjerenja predsjedniku Gradske organizacije u kojem slučaju je dužan sazvati u razdoblju od mjesec dana Skupštinu Gradske organizacije na kojoj će se izabrati novi predsjednik Gradske organizacije

(7) Na sjednicu Upravnog odbora gradske organizacije obavezno se pozivaju članovi Gradske organizacije koji su izabrani u tijela Zelene alternative – ORaH-a na višim razinama organiziranja ili obnašaju neki od mandata na lokalnim ili nacionalnim razinama.

(8) Zapisnici sa sjednica Upravnog odbora gradske organizacije zajedno sa donesenim odlukama obvezno se dostavljaju svim članovima gradske organizacije te tajništvu stranke u roku najviše 8 dana od dana održavanja sjednice.

Članak 28.

(1) Predsjedni/cu/ka Gradske organizacije biraju svi članovi gradske organizacije na skupštini i to natpolovičnom većinom svih prisutnih članica. Ako postoji više kandidata i ni jedan nije dobio natpolovičnu većinu glasova u prvom krugu, odmah nakon utvrđivanja rezultata provodi se drugi krug glasanja u kojem sudjeluju dvije kandidatkinja sa najviše glasova u prvom krugu te predsjedni/ca/k postaje kandidat/kinja koja/i u drugom krugu dobije više glasova.

(2) Predsjedni/ca/k gradske organizacije

a. predstavlja gradsku organizaciju u skladu sa svojim ovlaštenjima

b. zajedno sa predsjedništvom gradske organizacije upravlja gradskom organizacijom sukladno svojim ovlastima

c. brine se o provođenju odluka skupštine, predsjedništva i plenarnih sjednica, te odluka viših ustrojstvenih oblika Zelene alternative – ORaH-a

d. obavještava članstvo o odlukama, zaključcima i stavovima središnjice i brine se da je djelovanje osnovne organizacije sukladno tim odlukama, zaključcima i stavovima

e. prenosi prijedloge, stavove i zaključke tijela i članova gradske organizacije središnjici

f. saziva i vodi sjednice predsjedništva gradske organizacije

g. koordinira rad sa predsjednic/a/i/ma osnovnih organizacije koje obuhvaća gradska organizacija.

(3) Predsjedni/ca/k gradske organizacije mora najmanje jednom godišnje podnijeti izvješće o radu Skupštini gradske organizacije kojoj i odgovara za svoj rad.

(4) Predsjedni/ca/k gradske organizacije imenuje tajni/cu/ka gradske organizacije uz suglasnost Foruma Gradske organizacije.

(5) Tajni/ca/k gradske organizacije brine se o provođenju zaključaka i odluka foruma, pomaže predsjednici u sazivanju sjednica, koordinira rad predsjedništva i programskih foruma te drugih oblika organiziranja članstva, koordinira aktivnosti sa tajnicima osnovnih organizacija koje su u sastavu gradske organizacije, odgovoran je za evidenciju članstva, a za svoj rad odgovara predsjednici osnovne organizacije, skupštini osnovne organizacije i Glavno/j/m tajni/ci/ku stranke.

ŽUPANIJSKE ORGANIZACIJE

Članak 29.

(1) Osnovne organizacije se udružuju u Županijske organizacije radi ostvarivanja zajedničkih ciljeva i koordinacija zajedničkih akcija na teritoriju županija. Izuzetak je Grad Zagreb za čije se područje ne osniva Županijska organizacija nego Gradska organizacija Zagreb koja preuzima sve ovlasti i ingerencije županijske organizacije za područje Grada Zagreba.

(2) Pojedina županijska organizacija može pokrivati područje jedne ili više županija.

(3) O udruživanju u zajedničku županijsku organizaciju koja će pokrivati područje više županija odlučuju sve lokalne organizacije na teritoriju koji bi Županijska organizacija trebala pokrivati po načelu jedna organizacija jedan glas i to dvotrećinskom većinom glasova svih organizacija.

(4) Odluku o osnivanju Županijske organizacije donosi Predsjedništvo na prijedlog osnovnih organizacija koje se udružuju.

(5) Gradska organizacija za Grad Zagreb objedinjuje u svojem radu funkcije i ovlasti Županijske organizacije, pri čemu ima strukturu i upravljačke organe predviđene za gradsku organizaciju.

(6) Županijska organizacija financira se prihodima iz članarina, novčanim iznosima dodijeljenim od strane Stranke po načelu solidarnosti i po drugim osnovama sukladno odgovarajućim odlukama te donacijama članova i građana. Svaka osnovna organizacija izdvaja najmanje 5 posto članarina naplaćenih svojim članovima radi stavljanja na raspolaganje okružnoj organizaciji za financiranje njenog djelovanja. Navedeni se iznos umanjuje od iznosa koji u podjeli sredstava prikupljenih članarinama pripada osnovnoj organizaciji.

(7) Županijska organizacija ima slijedeće funkcije:

a. koordinira lokalne organizacije u provođenju projekata koji obuhvaćaju više lokalnih organizacija

b. potiče i omogućava razmjenu ideja i pokretanje inicijativa za projekte od značaja za teritorij Županijske organizacije

c. olakšava i usmjerava komunikaciju prema središnjici te artikuliranje stavova i pokretanje inicijativa zajedničkih osnovnim organizacijama na teritoriju Županijske organizacije

d. koordinira predizborne aktivnosti prilikom provođenja izbora na državnom i županijskom nivou

e. raspravlja i donosi stajališta o osobito važnim političkim pitanjima za rad organizacije

f. predlaže kandidate za središnja tijela ORaH-a koji se biraju po organizacijskim jedinicama za članove predsjedništva

g. bira članove Glavnog foruma i člana Nadzornog foruma koji predstavljaju okružnu organizaciju u središnjim tijelima.

(8) Županijska organizacija obvezna je obavijestiti središnjicu o održavanju osnivačke skupštine.

Članak 30.

(1) Županijskom organizacijom upravlja Forum županijske organizacije.

(2) Forum županijske organizacije čine predsjednici svih osnovnih organizacija koje su obuhvaćene županijskom organizacijom te članovi Glavnog foruma iz te županijske organizacije.

(3) Forum županijske organizacije sastaje se najmanje jednom mjesečno.

(4) Predsjedni/cu/ka županijske organizacije bira Forum županijske organizacije.

(5) Forum županijske organizacije između svojih članova bira jednog potpredsjednika i jednu potpredsjednicu.

(6) Predsjedni/ca/k županijske organizacije koordinira aktivnosti županijske organizacije, saziva i vodi sastanke glavnog foruma županijske organizacije te predstavlja županijsku organizaciju.

(7) Potpredsjednica i potpredsjednik pomažu predsjedni/ci/ku u radu i vode sastanke glavnog foruma u njegovom odsustvu.

(8) Forum županijske organizacije odlučuje većinom glasova svojih članova. Predsjednici osnovnih organizacija kao članovi glavnog foruma županijske organizacije imaju status delegata svojih osnovnih organizacije te su obvezni glasati sukladno stavu koji je zauzela osnovna organizacija ako je u pogledu pitanja o kojem se odlučuje ta osnovna organizacija zauzela stav.

(9) Na sastanke Foruma županijske organizacije obavezno se pozivaju izabrani članovi predstavničkih tijela i izabrani dužnosnici sa teritorija županije te izabrani članovi Sabora i dužnosnici RH koji su članovi osnovnih organizacija sa područja županije.

Programski forumi

Članak 31.

(1) Zelena alternativa – ORaH pored ustroja na teritorijalnom načelu djeluje i po programski interesnoj osnovi.

(2) Na programskoj osnovi u središnjici Zelene alternative – ORaH-a osnivaju se i Programski forumi kao interesni oblici rada i djelovanja članica Stranke i to: Forum za zaštitu okoliša, Forum za gospodarstvo i Forum za ljudska prava i pravdu te po potrebi drugi forumi.

(3) Središnji programski forum Zelene alternative – ORaH-a okuplja sve forume na nivou središnjice.

(4) Središnjim programskim forumom predsjeda predsjedni/ca/k Središnjeg programskog foruma.

(5) Predsjedni/cu/ka Središnjeg programskog foruma na prijedlog predsjednice/ka Stranke bira i razrješava Glavni forum Zelene alternative – ORaH-a.

(6) Predsjedni/ca/k Zelene alternative – ORaH-a u dogovoru s predsjednic/k/om Središnjeg programskog foruma predlaže imenovanje i razrješenje predsjedni/c/k/a programskih foruma Zelene alternative – ORaH-a Glavnom forumu stranke.

(7) Programski forumi Zelene alternative – ORaH-a izrađuju, raspravljaju i predlažu politike Stranke u njihovom stručnom aspektu.

(8) Programski forumi Zelene alternative – ORaH-a predlažu, izrađuju i raspravljaju o konkretnim programima i projektima kojima se operacionalizira politika Zelene alternative – ORaH-a sadržana u Programu Stranke uz mogućnost uključivanja građanki i građana koji formalno nisu članovi stranke. Predložene dokumente odlukama o usvajanju programa, politika ili projekta usvaja Glavni forum stranke ili općinski, gradski ili regionalni forumi. Središnja tijela stranke dužna su provoditi i/ili nadzirati provedbu usvojenih politika, programa i projekta stranke u slučaju participiranja u vlasti.

(9) U rad programskih foruma mogu se uključivati simpatizeri Stranke koji nisu članovi Zelene alternative – ORaH-a. U sklopu tri Programska foruma mogu se osnivati i programski podforumi. Načini djelovanja programskih foruma uređuju se Odlukom koju donosi Glavni forum Zelene alternative – ORaH-a.

(10) Osnovne organizacije, gradske organizacije i Županijske organizacije mogu formirati svoje programske forume i podforume sukladno svojim potrebama i mogućnostima, te o tome obavještavaju programski forum u središnjici radi koordinacije aktivnosti.

SREDIŠNJA TIJELA ZELENE ALTERNATIVE – ORaH-a

IZBORI SREDIŠNJIH I LOKALNIH TIJELA

Osnovni principi izbora i kandidiranja

Članak 32.

(1) Izbori se provode po principu jedan član jedan glas.

(2) Svaki aktivni član ima pravo sudjelovati u izborima i birati.

(3) Svaki član koji je ispunio Statutom Stranke postavljene uvjete može biti biran u svako tijelo Stranke.

(4) Član Zelene alternative – ORaH-a može obnašati samo jednu stranačku funkciju na istom nivou organizacije ORaH-a u isto vrijeme, a najviše dvije funkcije ukupno, sukladno načelu dekumulacije funkcija.

(5) Prilikom odabira članova Glavnog foruma Stranke poštuje se načelo paritetne demokracije, odnosno navedeni dužnosnici biraju se u jednakom broju s odvojenih muških i ženskih kandidacijskih lista kad god je to moguće.

(6) Članovi stranke iz županijskih organizacija Zelene alternative – ORaH-a biraju člana Predsjedništva nadležnog za tu županiju te članice Glavnog foruma, Nadzornog foruma i Disciplinske komisije prema regionalnom ključu, odnosno biraju one kandidate koji dolaze iz te županije i koji će predstavljati tu županiju u navedenim tijelima Stranke.

Članak 33.

(1) Izbori za središnja tijela Zelene alternative – ORaH-a održavaju se u pravilu jednom u 4 godine, a obavezno nakon izbora za Hrvatski sabor.

(2) Izbori se mogu provesti neposrednim glasanjem na biračkim mjestima, elektronički ili dopisno ili nekom kombinacijom navedenih načina. Izbori u dopisnoj formi se dopuštaju samo izuzetno.

(3) Izbori mogu biti redovni i izvanredni.

(4) Odluka o sazivanju redovnih izbora objavljuje se najmanje dva mjeseca prije održavanja glasovanja, a odluka o sazivanju izvanrednih izbora objavljuje se najmanje 21 dan prije provođenja izbora. Izborna kampanja u svakom slučaju ne može trajati manje od 7 dana, a rok za prijavu kandidata manje od 5 dana.

(5) Izbori nakon provedenih izbora za Hrvatski sabor moraju se održati za najviše 6 mjeseci od dana proglašenja službenih rezultata izbora, s time da prethodno mora biti održana izvještajna skupština na kojoj će Predsjednik dati izvještaj o provedenim izborima i rezultatima koje je stranka na tim izborima postigla te to izvješće sa zapisnikom s te skupštine mora biti dostavljeno članovima zajedno s kandidaturama.

(6) Izbore saziva predsjedni/ca/k Stranke, a mogu ih u slučaju spriječenosti ili nepoštivanja rokova za sazivanje propisanih Statutom ili pod uvjetima propisanim ovim Statutom sazvati Glavni forum ili Predsjedništvo.

(7) Skupština će u slučaju izglasavanja nepovjerenja predsjedni/ci/ku Zelene alternative – ORaH-a, Predsjedništvu, Glavnom forumu ili Nadzornom forumu neposredno donijeti i odluku o novim izborima za tijelo ili tijela za koja je izglasano nepovjerenje ili naložiti Predsjedništvu da takvu odluku donese u roku 15 dana. Odluka o novim izborima sadržava sve elemente propisane u st. 5. ovoga članka Statuta, a sve potrebne provedbene odluke će donijeti izborna komisija koja će tom odlukom biti imenovana.

(8) Odluka o sazivanju izbora obavezno sadrži upute o kandidacijskom postupku, rokove kandidacijskog postupka, načine i metode glasanja, rokove u kojima se obavlja glasanje, rokove do kada se moraju ustanoviti rezultati te sastav komisije koja će ustanoviti i proglasiti pravovaljane rezultate.

(9) U slučaju da nadležna tijela Zelene alternative – ORaH-a iz bilo kojega razloga ne mogu ili ne žele sazvati izbore koji trebaju biti sazvani po odredbama ovog Statuta, izbore mogu sazvati sami članovi prikupljanjem potpisa najmanje 10 posto aktivnih članova na dan završetka prikupljanja potpisa u tu svrhu ili na zahtjev najmanje 25 posto osnovnih organizacija. Predsjednik ima pravo sazvati izvanredne izbore ako procijeni da Glavni forum svojim odlukama krši Program ili Statut Zelene alternative – ORaH-a ili ako procijeni da je to potrebno zbog općeg stanja u Stranci i/ili njenoj središnjici.

(10) Izvanredni izbori moraju biti sazvani:

a. ostavke predsjedni/ce/ka ili trajne nesposobnosti za obavljanje dužnosti ili u periodu duljem od 3 mjeseca ili smrti

b. kada to zatraži Glavni forum Zelene alternative – ORaH-a zbog izglasavanja nepovjerenja predsjedni/ci/ku ili Predsjedništvu ili kad to zatraži najmanje 65 posto osnovnih organizacija

(11) Sva tijela će u slučaju da iz bilo kojega razloga ostanu bez dijela članova ili dio članova nije izabran punopravno djelovati u sastavu koji je izabran, s time da se dopunski izbori moraju izvršiti u roku najviše 2 mjeseca od dana kada je dio članova to prestao biti ili od kada su proglašeni konačni rezultati izbora u slučaju kada nisu izabrani svi članovi. U navedenom slučaju će predmetno tijelo nakon kompletiranja potvrditi sve na takav način donesene odluke.

SKUPŠTINA

Članak 34.

(1) Skupština Zelene alternative – ORaH-a je najviše političko i programsko tijelo Stranke.

(2) Skupštinu Zelene alternative – ORaH-a čine izabrani delegati koji donose odluke glasanjem.

(3) Na Skupštinu Zelene alternative – ORaH-a pozivaju se svi članovi te svaki član ima pravo prisustvovati skupštini te sudjelovati u diskusiji i radu skupštine, ali pravo glasa prilikom donošenja odluka imaju samo za tu skupštinu izabrani delegati.

(4) Svaka samostalna Osnovna organizacija bira po dvoje delegata za skupštinu, a svaka Gradska organizacija bira onoliko delegata koliko ima osnovnih organizacija u svojem sastavu uvećano za 2, što ukupno predstavlja 70 posto ukupnog broja delegata za Skupštinu. Preostalih 30 posto delegata za Skupštinu bira se proporcionalno broju članova na razini Županijskih organizacija. Pri izboru delegata obavezno je poštivanje načela paritetne demokracije kad god je to moguće.

(5) Delegati zastupaju interese i stavove organizacija koje su ih izabrale te su prilikom glasanja vezani izravnim uputama o glasanju koje od njih dobiju. Postupanje protivno uputama odgovarajuće organizacije predstavlja tešku povredu discipline.

(6) Skupština može pravovaljano odlučivati ako u njenom radu sudjeluje uživo ili preko nekog telekomunikacijskog uređaja najmanje 2/3 delegata.

(7) Skupština Zelene alternative – ORaH-a može biti redovna, izvanredna i izborna.

(8) Skupštinu saziva predsjedni/ca/k, a mogu je u slučaju spriječenosti ili nepoštivanja rokova za sazivanje propisanih Statutom ili pod uvjetima propisanim ovim Statutom sazvati Glavni forum ili Predsjedništvo.

(9) Poziv za redovnu skupštinu mora biti objavljen najmanje 30, a najviše 60 dana prije datuma održavanja, a za izvanrednu skupštinu najmanje 8 dana prije održavanja, pri čemu u odluci o sazivanju mora biti naveden razlog sazivanja i dnevni red te se moraju priložiti radni materijali. Samo se iznimno radni materijali mogu dostaviti naknadno do početka skupštine. Procedure i rokove sazivanja te način određivanja broja i izbora delegata biti će pobliže određen posebnim pravilnikom koji donosi Glavni forum.

Članak 35.

(1) Skupština Zelene alternative – ORaH-a:

a. donosi Program Stranke i Statut Stranke te njihove izmjene i dopune

b. utvrđuje osnovna programsko-politička stajališta Stranke

c. raspravlja i prihvaća izvješća o radu predsjedni/ce/ka, Predsjedništva stranke, Glavnog foruma stranke i Nadzornog foruma stranke

d. donosi odluke, deklaracije i druge akte iz svoje nadležnosti

e. na prijedlog ovlaštenih predlagatelja odlučuje o povjerenju predsjedniku i svim članicama središnjih tijela Stranke

f. razmatra ostala pitanja vezana uz djelovanje Stranke koja Statutom nisu stavljena u isključivu nadležnost nekom drugom tijelu

g. donosi Poslovnik o svom radu

h. donosi odluku o raspuštanju Stranke

(2) Skupština odluke i druge akte donosi natpolovičnom većinom prisutnih delegata osim odluka za koje je ovim Statutom propisana kvalificirana većina.

(3) Za donošenje sljedećih odluka potrebna je natpolovična većina ukupnog broja delegata:

a. odluka o usvajanju novog statuta ili o izmjenama ili dopunama postojećeg statuta

b. odluka o usvajanju novog programa Stranke ili o izmjenama ili dopunama postojećeg

c. odluka o izglasavanju nepovjerenja predsjedni/ci/ku Stranke

(4) Za donošenje odluke o raspuštanju Zelene alternative – ORaH-a te o spajanju s drugom strankom ili pripajanju drugoj stranci potrebna je dvotrećinska većina ukupnog broja delegata.

GLAVNI FORUM

Članak 36.

(1) Glavni forum je najviše političko tijelo Zelene alternative – ORaH-a između dvije Skupštine, te kao takav utvrđuje temelje politike stranke u cjelini i po pojedinim područjima, donosi opće akte te odlučuje o bitnim političkim pitanjima stranke između dvije Skupštine.

(2) Glavni forum Zelene alternative – ORaH-a ima predsjedni/cu/ka i najviše 52 člana.

(3) Članovi glavnog foruma se biraju po Županijskim organizacijama u broju koji je za svaku Županijsku organizaciju proporcionalan broju članova svake pojedine Županijske organizacije, ali koji ne može biti manji od dvoje članova po Županijskoj organizaciji. Najviše 42 člana se biraju po principu dvoje članova po Okružnoj organizaciji, a dodatnih 24 posto članova se bira proporcionalno prema broju članova svake Županijske organizacije.

(4) Članovi glavnog foruma iz svake Županijske organizacije biraju se po načelu paritetne demokracije s posebnih lista kandidata i kandidatkinja kad god je to moguće.

(5) O pravilima izbora kojima se ostvaruje proporcionalna zastupljenost iz st. 3 ovog članka Glavni forum donosi poseban pravilnik i to dvotrećinskom većinom svih članova. Ukoliko u dva kruga glasanja Glavni forum ne postigne potrebnu većinu za donošenje tog pravilnika, odluka se može donijeti natpolovičnom većinom svih članova, a ako ni nakon toga nije moguće donijeti odluku, svaka Županijska organizacija na izborima bira po dvoje članova.

(6) Pri odlučivanju su članovi Glavnog foruma obavezni postupati i glasati po uputama Županijske organizacije koju predstavljaju, ukoliko takve upute postoje. O eventualnim uputama odlučuje Forum Županijske organizacije kojima članovi Glavnog foruma pripadaju.

(7) Predsjedni/cu/ka, potpredsjednicu i potpredsjednika Glavnog foruma stranke biraju svi članovi Zelene alternative – ORaH-a po principu izbora predsjedni/ce/ka stranke.

(8) Mandat izabranih članica i predsjednice Glavnog foruma Stranke je četiri godine i može se ponoviti.

(9) Ako između dviju Skupština član Glavnog foruma Stranke bude izabran na dužnost nespojivu s članstvom u Glavnom forumu ili zbog nekog drugog razloga više ne može obnašati svoju dužnost, Glavni forum Stranke će na prijedlog Foruma Županijske organizacije imenovati novog člana za upražnjeno mjesto. Na ovakav način je moguće zamijeniti najviše jednu polovinu članova iz jedne regije ili jednu četvrtinu ukupnog broja članova Glavnog foruma. Nakon toga je za upražnjena mjesta obavezno provesti dopunske izbore, a koji će u tom slučaju obuhvatiti i izbore za prethodno imenovane članove Glavnog foruma.

(10) Sjednice Glavnog foruma saziva i vodi predsjedni/ca/k Glavnog foruma, a u slučaju spriječenosti njegov/a zamjeni/ca/k.

(11) Sjednica Glavnog foruma održava se najmanje jednom u svaka 3 mjeseca.

(12) Sjednice Glavnog foruma mogu biti održane uz fizičko prisustvo članova, pri čemu je moguće da dio članova prisustvuje pomoću tehnologije koja omogućuje neposredno praćenje čitave sjednice i sudjelovanje u diskusiji bez fizičkog prisustva ili kao elektroničke sjednice koje se provode bez fizičkog prisustva, sa unaprijed pripremljenim odlukama o kojima se na sjednici odlučuje i koje su dostavljene sudionicima najmanje 48 sata prije glasanja, a konačna verzija odluke najmanje 24 sata prije glasanja. Detalje vezane uz preduvjete, rokove i druge postupovne formalnosti propisuje Poslovnik o radu Glavnog foruma.

(13) Glavni forum u svrhu povećanja efikasnosti rada i radi rješavanja pojedinih ili grupa zadataka može osnovati radne grupe i povjerenstva sastavljena od svojih članova i po potrebi stručnih osoba koje nisu članovi Glavnog foruma. Navedena tijela sastavljaju prijedloge i daju mišljenja, a sva tijela i članovi stranke moraju im pomoći i staviti se na raspolaganje na isti način kako bi to učinili prema Glavnom forumu, ali ne mogu umjesto Glavnog foruma donositi odluke.

Članak 37.

(1) Glavni forum

1. provodi i odgovoran je za provođenje odluka Skupštine;

2. donosi odluke o temeljnoj politici stranke

3. raspravlja o svim pitanjima vezanim uz djelatnost Stranke, o tome zauzima stavove i unutar svojih ovlasti donosi odluke

4. u suradnji sa stručnim službama donosi pravilnike osim onih čije je donošenje izrijekom stavljeno u nadležnost drugim tijelima

5. u suradnji s programskim forumima inicira, raspravlja, koordinira i usvaja politike stranke za pojedina područja i resore

6. donosi odluke kojima se usvajaju programi, politike ili projekti koje izrađuju, predlažu i raspravljaju programski forumi stranke

7. nadzire provođenje politika i odluka koje je usvojio, te u slučaju potrebe donosi odgovarajuće odluke radi otklanjanja nedostataka u njihovoj provedbi

8. utvrđuje konačni prijedlog Programa i Statuta te njihovih izmjena i dopuna o kojima odlučuje skupština

9. na prijedlog predsjednika Zelene alternative – ORaH-a raspravlja i donosi izborni program

10. daje prethodnu suglasnost na odluku Predsjedništva Zelene alternative – ORaH-a o kandidatkinjama za zastupnice u Hrvatskom saboru, o kandidatkinjama za Europski parlament, o kandidat/kinji/u za predsjedni/cu/ka Republike Hrvatske i o mandatar/ki/u Vlade Republike Hrvatske.

11. donosi odluku o partnerima s kojima je moguće pregovarati o zaključivanju sporazuma o izbornoj i postizbornoj suradnji s drugim političkim strankama na izborima za Hrvatski sabor i predsjedničkim izborima

12. analizira i ocjenjuje rezultate izbora i rad izbornog stožera

13. donosi odluku o međunarodnom udruživanju Zelene alternative – ORaH-a

14. razmatra i raspravlja financijski plan i financijska izviješća Zelene alternative – ORaH-a

15. donosi odluku o osnivanju i ukidanju programskih foruma Stranke

16. na prijedlog predsjedni/ce/ka bira i razrješava predsjedni/cu/ka Središnjeg programskog foruma stranke i predsjedni/c/k/e programskih foruma Stranke

17. u slučaju da su prethodno utvrđene konkretne bitne razlike u ocjenama i stavovima između Glavnog foruma i predsjedni/ce/ka Stranke te u slučaju utvrđenog neprovođenja odluka Skupštine i Glavnog foruma od strane predsjednika Stranke, Glavni forum dvotrećinskom većinom ukupnog broja članica raspisuje izvanredne izbore za sva centralna tijela Stranke

18. u slučaju smrti predsjedni/ce/ka, kada predsjedni/ca/k podnese ostavku ili kada Skupština izglasa nepovjerenje predsjedni/ci/ku Zelene alternative – ORaH-a, donosi odluku o izboru u osobi potpredsjedni/ce/ka stranke koj/a/i će u razdoblju do izvanredne Izborne skupštine i izbora nov/e/og predsjedni/ce/ka zastupati i predstavljati stranku

19. donosi i druge odluke koje nisu u nadležnosti drugih tijela Stranke

20. donosi poslovnik o svome radu.

PREDSJEDNI/CA/K I PREDSJEDNIŠTVO

Članak 38.

(1) Predsjedni/ca/k Zelene alternative – ORaH-a predstavlja i zastupa Stranku te njome operativno upravlja.

(2) Mandat Predsjedni/ce/ka Zelene alternative – ORaH-a traje četiri godine uz mogućnost ponavljanja mandata.

(3) Predsjedni/ca/k Zelene alternative – ORaH-a za svoj rad odgovara Skupštini.

(4) Predsjedni/ca/k Zelene alternative – ORaH-a odgovara za provođenje odluka Skupštine i Glavnog foruma Stranke.

(5) Predsjedni/ca/k Zelene alternative – ORaH-a odgovara za rad dužnosnika i drugih osoba koje predlaže.

(6) Predsjedni/cu/ka Zelene alternative – ORaH-a biraju članice na neposrednim izborima po principu jedan član – jedan glas, a izabran/a je kad je za nj/u/ega glasalo više od 50 posto članova koji su pristupili glasanju

(7) Ako je bilo više kandidat/kinja/a od kojih nitko nije osvojio više od 50 posto glasova, glasanje se nastavlja u dva kruga tako da u drugi krug ulaze 2 kandidata koje/i su dobili najviše glasova.

(8) Predsjedni/ca/k Zelene alternative – ORaH-a postaje kandidat/kinja koja/i dobije više glasova u drugom krugu.

(9) Predsjedni/ca/k Zelene alternative – ORaH-a može prije isteka mandata podnijeti ostavku. Podnošenjem ostavke raspisuju se izbori za predsjedni/cu/ka Zelene alternative – ORaH-a pod uvjetima i na način definiran pravilima ovog Statuta.

Članak 39.

(1) Predsjedni/ca/k:

1. predstavlja i zastupa Zelenu alternativu – ORaH u javnosti i u pravnom prometu je odgovoran/odgovorna za postupanje stranke

2. brine se o izvršavanju odluka Skupštine, provodi politiku Zelene alternative – ORaH-a u okviru Programa, utvrđuje i iznosi političke stavove Zelene alternative – ORaH-a u okviru stavova Skupštine i Glavnog foruma;

3. predsjedava i vodi rad Predsjedništva te posebno koordinira rad članova predsjedništva nadležnih za pojedine županije

4. obavlja poslove glasnogovorni/ce/ka stranke dok se za te poslove ne imenuje i ovlasti neka druga osoba;

5. osobno kontaktira, razgovara i pregovara sa drugim strankama i političkim čimbenicima ili za to ovlašćuje druge osobe te o tome izvještava Predsjedništvo

6. osigurava suradnju svih tijela Zelene alternative – ORaH-a

7. osobno koordinira rad sa glavnim tajnikom, međunarodnim tajnikom, poslovnim direktorom, predsjedni/c/k/om Glavnog foruma, predsjedni/c/k/om Nadzornog foruma i predsjedni/c/k/om Programskog foruma te se brine da sva središnja tijela i službe stranke funkcioniraju i međusobno surađuju

8. brine se o informiranju unutar Stranke;

9. donosi Odluku o osnivanju osnovne, županijske ili gradske organizacije

10. brine se o korištenju materijalnih sredstava Stranke i donosi odgovarajuće odluke

11. uz suglasnost Glavnog foruma donosi odluku o imenovanju međunarodnog tajnika i poslovnog direktora Zelene alternative – ORaH-a te odgovara za njihov rad

12. prema potrebi, a radi osiguranja jedinstvenog provođenja politike Stranke, saziva koordinacije predsjednica Županijskih organizacija te predsjednica Gradskih organizacija i Osnovnih organizacija

13. u slučaju neprovođenja politike Stranke i/ili nepoštivanja odluka Stranke i/ili loših rezultata u radu stranke na području pojedine osnovne organizacije ovlašten/a je donijeti odluku o smjeni predsjedni/ce/ka pojedine osnovne organizacije te u tom slučaju postavlja i privremenog povjerenika za osnovnu organizaciju; žalba protiv ovakve odluke ne odgađa njenu izvršnost

14. saziva Skupštinu Stranke na osnovi Statuta ili kada ocijeni da je to neophodno zbog grubog narušavanja statutarnih ili programskih odredbi;

15. podnosi izvještaj o radu stranke između dviju Skupština;

16. predlaže Glavnom forumu izborni program;

17. Predlaže Predsjedništvu i Glavnom forumu Stranke na usvajanje politički plan rada za svaku godinu;

18. Predlaže Glavnom forumu Stranke i skupštini višegodišnju strategiju stranke na usvajanje;

19. Ovlašten/a je predlagati Glavnom forumu pojedine točke dnevnog reda za koje prema Statutu ili vlastitoj ocijeni smatra da trebaju biti tema sjednice Glavnog foruma Stranke;

20. Dogovara i potpisuje sporazume o izbornoj i postizbornoj suradnji s drugim političkim strankama na izborima za Hrvatski sabor i predsjedničkim izborima uz potvrdu Predsjedništva;

21. podnosi izvještaj Glavnom forumu o izbornim rezultatima na parlamentarnim ili izborima za predsjednika Republike Hrvatske;

(2) predsjedni/c/k/om ovlast za obavljanje pojedine od svojih ovlasti može privremeno ili za određeni slučaj prenijeti na potpredsjednika ili potpredsjednicu svojom odlukom ili za konkretni slučaj na treću osobu temeljem specijalne ovlasti.

Članak 40.

(1) Zelena alternativa – ORaH ima potpredsjednika i potpredsjednicu koje biraju svi članovi po načelu jedan član jedan glas s posebnih odvojenih lista za kandidate i liste za kandidatkinje i to na vrijeme od četiri godine.

(2) Potpredsjednik ili potpredsjednica Zelene alternative – ORaH-a zamjenjuje predsjedni/cu/ka po nje/n/gov/om ovlaštenju uz nje/n/gov/u suglasnost u slučaju odsutnosti ili spriječenosti i pomaže joj/mu u radu.

(3) U slučaju da predsjedni/ca/k Zelene alternative – ORaH-a nije u mogućnosti odrediti tko je/ga zamjenjuje o tome odlučuje Predsjedništvo Stranke svojom Odlukom.

(4) Potpredsjednik i potpredsjednica Zelene alternative – ORaH-a mogu biti zaduženi za pojedina područja Programa i poslova iz nadležnosti predsjedni/ce/ka u obimu i vrsti koje odredi predsjedni/ca/k Zelene alternative – ORaH-a.

(5) Predsjedni/ca/k će posebnom odlukom u dogovoru s potpredsjednikom i potpredsjednicom odrediti svakome od njih trajnu obvezu izvještavanja i koordinacije članova predsjedništva za određeno teritorijalno područje odnosno određene županije u svrhu poboljšanja efikasnosti upravljanja i poboljšanja protoka informacija u odnosu na uže predsjedništvo.

(6) Potpredsjednik i potpredsjednica Zelene alternative – ORaH-a radi osiguranja provođenja politike Stranke, sazivaju koordinacije predsjedni/c/k/a Županijskih organizacija i predsjedni/c/k/a temeljnih i gradskih organizacija Zelene alternative – ORaH-a u njihovim sjedištima.

(7) Potpredsjednik ili potpredsjednica može u slučaju potrebe sazvati sastanak Predsjedništva pod uvjetom da se tome ne protivi predsjedni/ca/k ni drugi potpredsjednik ili potpredsjednica. Predsjedni/ca/k je obavezan sazvati sastanak Predsjedništva ako to zajednički zahtijevaju potpredsjednik i potpredsjednica.

(8) Potpredsjednik i potpredsjednica su ovlašteni uz suglasnost predsjedni/ce/ka osobno kontaktirati i razgovarati sa drugim strankama i političkim čimbenicima. Za formalne pregovore o konkretnim pitanjima im je potrebna pisana suglasnost predsjedni/ca/ka.

(9) Potpredsjednik ili potpredsjednica Zelene alternative – ORaH-a privremeno preuzimaju ovlasti predsjedni/ca/ka u slučaju smrti predsjednika, nje/ngove/njene ostavke ili izglasavanja nepovjerenja predsjedniku od strane Skupštine te vrši dužnost do izvanrednih izbora. Glavni forum određuje tko će od potpredsjednika preuzeti ovu dužnost, a do trenutka donošenja te odluke dužnost obavljaju zajednički.

(10) Za svoj rad potpredsjednik i potpredsjednica odgovaraju predsjedni/ci/ku Zelene alternative – ORaH-a te Skupštini.

Članak 41.

(1) Predsjedništvo je izvršno-političko tijelo Zelene alternative – ORaH-a koje koordinira rad stranke i njezinih tijela, raspravlja o tekućim političkim pitanjima i odlukama te odobrava odluke ili donosi odluke o bitnim izvršnim pitanjima za rad Stranke, te omogućuje prenošenje operativnih odluka okruzima i komunikaciju sa njima.

Predsjedništvo čine predsjedni/ca/k, potpredsjednik, potpredsjednica te po jedan član/ica iz slijedećih šest organizacijskih jedinica:

1. Grad Zagreb

2. Slavonija (Virovitičko-podravska, Požeško-slavonska, Brodsko-posavska, Osječko-baranjska i Vukovarsko-srijemska županija)

3. Dalmacija (Zadarska, Šibensko-kninska, Splitsko-dalmatinska i Dubrovačko-neretvanska županija)

4. Zapadna Hrvatska (Istarska, Primorsko-goranska i Ličko-senjska županija)

5. Središnja Hrvatska (Zagrebačka, Karlovačka, Sisačko-moslavačka i Bjelovarsko-bilogorska županija)

6. Sjeverna Hrvatska (Međimurska, Varaždinska, Krapinsko-zagorska i Koprivničko-križevačka županija)

(2) Članove Predsjedništva bira Skupština Stranke na mandat od četiri godine i to tako da predsjedni/cu/ka, potpredsjednika i potpredsjednicu biraju svi članovi Stranke, a preostale članice i članovi su predsjedni/c/e/i pojedinih organizacijskih jedinica koje su izabrali članovi iz tih organizacijskih jedinica.

(3) Ako u nekoj od organizacijskih jedinica nisu održani izbori za predsjedni/cu/ka Predsjedništvo može imenovati povjereni/cu/ka koja/i predstavlja tu organizacijsku jedinicu u Predsjedništvu dok se ne stvore uvjeti za izbor predsjedni/ce/ka.

(4) Predsjedni/ca/k Zelene alternative – ORaH-a po položaju je predsjedni/ca/k Predsjedništva.

(5) Sjednice Predsjedništva održavaju se prema potrebi, a najmanje jednom mjesečno.

(6) Sjednice Predsjedništva saziva predsjedni/ca/, a u slučaju nje/n/gov/e odsutnosti potpredsjednica i potpredsjednik zajednički.

(7) Predsjedništvo može odlučivati ako je prisutna natpolovična većina članova i to natpolovičnom većinom glasova prisutnih članova.

(8) Sjednicama Predsjedništva imaju pravo prisustvovati i o njima moraju biti obaviješteni glavni tajnik, međunarodni tajnik, poslovni direktor, predsjednik Glavnog foruma, predsjednik Nadzornog foruma i predsjednik Programskog foruma. U slučaju potrebe, na sjednicu predsjedništva predsjedni/ca/k može pozvati i druge osobe čije prisustvo smatra potrebnim radi raspravljanja određenog pitanja koje se nalazi na dnevnom redu. Navedeni dužnosnici i/ili pozvane osobe imaju pravo sudjelovati u raspravi, ali ne mogu sudjelovati u glasanju o odlukama.

(9) Sjednice Predsjedništva mogu biti održane uz fizičko prisustvo članova, pri čemu je moguće da dio članova prisustvuje pomoću tehnologije koja omogućuje neposredno praćenje čitave sjednice i sudjelovanje u diskusiji bez fizičkog prisustva ili kao elektroničke sjednice koje se provode bez fizičkog prisustva sa unaprijed pripremljenim odlukama o kojima se na sjednici odlučuje koje su dostavljene sudionicima najmanje 24 sata prije glasanja. Detalje vezane uz preduvjete, rokove i druge postupovne formalnosti propisuje Poslovnik o radu Predsjedništva.

(10) Ako između dvije Skupštine član/ica Predsjedništva Zelene alternative – ORaH-a bude izabran/izabrana na dužnost nespojivu s članstvom u Predsjedništvu, ili zbog nekog drugog razloga više ne može obnašati svoju dužnost, Glavni forum Stranke će imenovati novog član/icu/a za upražnjeno mjesto. Mandat imenovanog člana traje jednako koliko bi trajao mandat člana kojega je zamijenio.

(11) Svaki pojedini član/ica predsjedništva izabran/a iz neke od organizacijskih jedinica odgovor/a/n/a je Predsjedništvu i predsjedni/ci/ku za rad županijskih organizacija obuhvaćenih tom organizacijskom jedinicom, njihove rezultate te protok informacija od tih županijskih organizacija do Predsjedništva i obratno.

(12) Predsjedništvo:

1. provodi Program Zelene alternative – ORaH-a, odluke Skupštine i Glavnog foruma Zelene alternative – ORaH-a;

2. nadzire provedu usvojenih Planova rada nižih ustrojstvenih oblika;

3. raspravlja o potrebi izmjena Programa i Statuta i utvrđuje njihov nacrt za javnu raspravu;

4. raspravlja o aktualnim političkim pitanjima i o njima donosi odluke;

5. daje mišljenje o prijedlogu Izbornog programa

6. uz prethodnu suglasnost Glavnog foruma donosi odluku o kandidatkinjama Zelene alternative – ORaH-a za zastupnice u Hrvatskom saboru i Europskom parlamentu, kandidatu za predsjednika Republike Hrvatske, kandidatkinji za mandatarku Vlade Republike Hrvatske te odluke o zaključivanju sporazuma o predizbornoj i postizbornoj suradnji s drugim političkim strankama na izborima za Hrvatski sabor i izborima za predsjednicu/ka Republike Hrvatske;

7. Potvrđuje sporazume o izbornoj i postizbornoj suradnji s drugim političkim strankama na izborima za Hrvatski sabor i predsjedničkim izborima;

8. zaprima obavijest predsjedni/c/k/a osnovne/gradske/županijske organizacije o namjeri zaključivanja sporazuma o izbornoj i postizbornoj suradnji s drugim političkim strankama na lokalnom nivou te u slučaju potrebe može isti privremeno ili trajno staviti izvan snage odnosno zabraniti

9. donosi Odluku o osnivanju osnovne, okružne ili gradske organizacije u slučaju neslaganja između predlagatelja i predsjednika ORaH-a;

10. donosi odluku o ukidanju ili raspuštanju osnovne, županijske ili gradske organizacije

11. donosi odluku o opravdanosti smjene u slučaju žalbe pojedinog smijenjenog predsjednika osnovne organizacije

12. utvrđuje politiku gospodarenja imovinom;

13. donosi upute za postupanje i provedbene odluke u skladu sa pravilnicima i odlukama Skupštine i Glavnog foruma, osim ako su izrijekom stavljeni u nadležnost drugim tijelima

14. brine se o informiranju unutar Stranke

15. brine se o korištenju materijalnih sredstava Stranke i donosi odgovarajuće odluke;

16. donosi Pravilnik o financijsko-materijalnom poslovanju ORaH-a;

17. odobrava ugovore o stjecanju, otuđenju i opterećenju imovine ORaH-a;

18. donosi odluku o organizaciji stručnih službi Stranke;

19. osniva radna tijela i sekcije;

20. donosi i druge odluke koje nisu u nadležnosti drugih tijela Stranke;

21. donosi Poslovnik o svom radu;

22. obavlja i druge poslove u skladu sa Statutom.

NADZORNI FORUM

Članak 42.

(1) Nadzorni forum je središnje nadzorno tijelo Zelene alternative – ORaH-a.

(2) Nadzorni forum za svoj rad odgovara Skupštini Zelene alternative – ORaH-a.

(3) Nadzorni forum sastoji se od predsjedni/ce/ka koj/u/eg biraju svi članovi ORaH-a po pravilima koja vrijede i za izbor predsjedni/ce/ka Zelene alternative – ORaH-a te po dvoje predstavnika iz svake osnovane županijske organizacije koje biraju članovi te županijske organizacije.

(4) Ako između dvije Skupštine član Nadzornog foruma Zelene alternative – ORaH-a bude izabran na dužnost nespojivu s članstvom u Nadzornom forumu, ili zbog nekog drugog razloga više ne može obnašati svoju dužnost, Nadzorni forum Stranke će na prijedlog Županijskog foruma imenovati novog člana na upražnjeno mjesto. Mandat imenovanog člana traje jednako koliko bi trajao mandat člana kojega je zamijenio.

(5) Nadzorni forum Zelene alternative – ORaH-a:

1. nadzire zakonitost, statutarnost i usklađenost s pravilnicima i propisanim procedurama djelovanja Stranke, njenih organa i ustrojstvenih organizacija

2. nadzire zakonitost, statutarnost i sukladnost s općim aktima odluka koje donose tijela stranke

3. između dviju Skupština daje tumačenje Statuta

4. nadzire materijalno-financijsko poslovanje Zelene alternative – ORaH-a i organizacija Zelene alternative – ORaH-a;

5. provodi disciplinske postupke u prvom i drugom stupnju

6. donosi odluku o formaliziranju frakcije/stranačke struje temeljem programske izjave i potpisa podrške minimalno 10 posto svih članova/članice Zelene alternative – ORaH-a

7. raspisuje savjetodavni referendum i utvrđuje Pravila provođenja, ukoliko je njegovo održavanje svojim potpisima tražilo 15 posto članstva Zelene alternative – ORaH-a i to za pitanja koja nisu u suprotnosti s preambulom Programa i općim odredbama Statuta

8. dostavlja Glavnom forumu i Predsjedništvu Stranke godišnji izvještaj o provedenim aktivnostima Nadzornog foruma

9. podnosi redovitoj izvještajnoj skupštini godišnji izvještaj o svom radu

10. donosi poslovnik o svom radu

11. obavlja i druge poslove predviđene Statutom

(6) Nadzorni forum je ovlašten staviti izvan snage nezakonite akte, akte koji nisu u skladu sa statutom ili drugim hijerarhijski višim aktima i nepravilno donesene akte te naložiti nadležnom tijelu donošenje nove odluke.

(7) Nadzorni forum je ovlašten konstatirati uočene nepravilnosti i na to upozoriti tijelo koje je nepravilnosti počinilo, dati preporuke za pravilno postupanje i naložiti otklanjanje uočene nepravilnosti.

(8) U svrhu razjašnjenja slučaja odnosno problema ili utvrđenja činjeničnog stanja ili otklanjanja uočenih nepravilnosti, predsjednik Nadzornog foruma je ovlašten naložiti održavanje sastanka sa tijelom koje je nepravilno postupalo, te sa osnovnom organizacijom protiv čijeg člana se vodi disciplinski postupak. Takvom sastanku prisustvuje predsjednik Nadzornog foruma ili član Nadzornog foruma kojega predsjednik odredi.

(9) U provođenju disciplinskih postupaka Nadzorni forum u prvom stupnju odlučuje u vijećima od 5 članova, a u drugom stupnju u vijeću sastavljenom od svih članova, pri čemu je za odluku potrebna većina svih trenutno izabranih članova Nadzornog foruma.

(10) Prije donošenja odluke u disciplinskom predmetu obavezno je poslati okrivljenome prijavu na očitovanje i odgovor. Rok za odgovor ne može biti kraći od 5 dana, a smatra se da je obveza dostave izvršena slanjem prijave na elektronsku adresu okrivljenoga koju je on/ona naznačio/naznačila kao adresu za komunikaciju ili slanjem poštom preporučeno uz povratnicu.

(11) Nadzorni forum Zelene alternative – ORaH-a je dužan u roku od 45 dana od dana zaprimanja prijave donijeti odluku o pojedinom disciplinskom predmetu u prvom stupnju, te u roku 30 dana od zaprimanja žalbe povodom žalbe.

(12) Disciplinski je postupak detaljno reguliran posebnim pravilnikom koji donosi Glavni forum.

(13) Sve odluke Nadzornog foruma moraju imati jasno obrazloženje.

(14) Nadzorni forum je obavezan detaljno propisati pravila postupanja u svom poslovniku o radu.

GLAVNI TAJNIK, POSLOVNI DIREKTOR, MEĐUNARODNI TAJNIK, TAJNIŠTVO I STRUČNE SLUŽBE

Članak 43.

(1) Glavnog tajnika Zelene alternative – ORaH-a imenuje predsjedni/ca/k uz suglasnost Glavnog foruma. U slučaju da suglasnost za predloženog kandidata bude uskraćena, Glavni forum odluku mora jasno obrazložiti. U slučaju da nije moguće postići suglasnost između Predsjednika i Glavnog foruma o osobi glavnog tajnika vršitelja dužnosti glavnog tajnika imenuje Predsjedništvo, a Glavni forum ili Predsjednik mogu u slučaju nezadovoljstva imenovanim vršiteljem dužnosti u roku 30 dana od dana njegovog imenovanja pokrenuti postupak za izvanredne izbore.

(2) Mandat Glavnog tajnika traje 4 godine.

(3) Glavni tajnik za svoj rad odgovara predsjedni/ci/ku i Skupštini Zelene alternative – ORaH-a.

(4) Glavni tajnik Zelene alternative – ORaH-a:

a. organizira i koordinira infrastrukturu za rad središnjih tijela Stranke;

b. pomaže predsjedniku u radu i predstavljanju Stranke

c. organizira i upravlja radom tajništva i stručnih službi Stranke

d. pomaže predsjednicama središnjih tijela Stranke u sazivanju sjednica i organizaciji rada;

e. brine se i odgovoran je za izvršenje odluka predsjedni/ce/ka, Predsjedništva, Glavnog foruma i Nadzornog foruma Stranke;

f. usklađuje rad osnovnih, gradskih i okružnih organizacija Stranke te središnjice;

g. brine se i odgovoran je za organiziranje i funkcioniranje službenih komunikacijskih kanala unutar stranke te za protok službenih informacija

h. prema potrebi, a najmanje jednom u dva mjeseca, saziva koordinaciju tajnica osnovnih, gradskih i okružnih organizacija;

i. usklađuje rad Programskih foruma organiziranih na razini Stranke;

j. uz suglasnost poslovnog direktora Stranke predlaže Predsjedništvu prijedlog odluke o organizaciji stručnih službi Stranke;

k. kontaktira s medijima i brine o organizaciji i pripremi tiskovnih konferencija, osim ako je ta dužnost prenesena na posebnu osobu nadležnu za kontakte s javnošću

l. brine o sadržaju web-stranica te o drugim sredstvima kontinuiranog ili povremenog informiranja članstva putem e-maila ili stranačkog glasila;

m. obavlja i druge poslove u skladu sa statutom Stranke.

Članak 44.

(1) Tajništvo Stranke je izvršno i stručno-operativno tijelo Glavnog foruma, Predsjedništva, predsjedni/ce/ka i Nadzornog foruma Zelene alternative – ORaH-a.

(2) Radom Tajništva rukovodi glavni tajnik Stranke.

(3) Za svoj rad Tajništvo odgovara Predsjedništvu i predsjedni/ci/ku Stranke.

(4) Tajništvo Zelene alternative – ORaH-a čine glavni tajnik i voditelji pojedinih stručnih službi zaduženih za pojedina područja rada

(5) Tajništvo Zelene alternative – ORaH-a obuhvaća kadrovsku službu, službu za odnose s javnošću, informatičku službu, pravnu službu, financijsku službu te druge službe koje se ukažu potrebnim.

(6) Pojedinim službama upravljaju rukovoditelji koje imenuje predsjedni/ca/k na prijedlog glavnog tajnika

(7) Pojedini ili svi članovi Tajništva Stranke mogu dužnost obavljati profesionalno, o čemu odluku donosi predsjedništvo Zelene alternative – ORaH-a

(8) Odluku o broju članova Tajništva, kao i o području njihova rada, na prijedlog Glavnog tajnika donosi Predsjedništvo Zelene alternative – ORaH-a

(9) Tajništvo Zelene alternative – ORaH-a:

a. vodi brigu o zaštiti arhivske građe i drugih dokumenata Zelene alternative – ORaH-a;

b. zaprima obavijesti osnovnih organizacija o podnesenoj ostavci ili istupu iz stranke člana, a ako isto zaprimi izravno od člana o tome obavještava osnovnu organizaciju;

c. vodi središnji registar članstva;

d. vodi evidenciju plaćenih članarina za cijelu stranku;

e. vodi i organizira središnju evidenciju općinskih, gradskih i regionalnih organizacija Zelene alternative – ORaH-a kao i svu potrebnu dokumentaciju i uputstva u vezi istih;

f. vodi i osigurava vođenje materijalnog i financijskog poslovanja Stranke u skladu s pozitivnim zakonskim propisima;

g. osigurava vođenje svih administrativnih poslova vezanih za rad tijela Stranke;

h. radi na izradi dokumenata nužnih za rad svih tijela Stranke i predlaže ih nadležnim tijelima na usvajanje;

i. upozorava Glavni forum i ostala tijela Stranke na promjene odredbi u vezi sa Zakonom o političkim strankama i izbornih zakona te ostalih propisa koji mogu utjecati na rad Stranke ili njeno političko djelovanje;

j. vodi računa o ispravnoj i pravovremenoj organizaciji sjednica tijela Stranke;

k. vodi arhivu zapisnika središnjih tijela Stranke;

l. podnosi redovne izvještaje Predsjedništvu Zelene alternative – ORaH-a;

m. obavlja i druge poslove koje mu povjeri predsjedni/ca/k i/ili Predsjedništvo Stranke.

Članak 45.

(1) Zelena alternativa – ORaH ima međunarodnog tajnika kojeg imenuje predsjedni/ca/k Stranke uz suglasnost Glavnog foruma Stranke. U slučaju da Glavni forum suglasnost uskrati, obavezan je to obrazložiti. Do trenutka imenovanja međunarodnog tajnika njegove funkcije obnaša izravno predsjedni/ca/k Stranke.

(2) Mandat međunarodnog tajnika traje koliko i mandat predsjedni/ce/ka koj/a/i ga je imenova/la/o.

(3) Međunarodni tajnik za svoj rad odgovara predsjedni/ci/ku, Predsjedništvu i Glavnom forumu Zelene alternative – ORaH-a.

Članak 46.

(1) Zelena alternativa – ORaH ima poslovnog direktora kojeg imenuje predsjedni/ca/k Stranke uz suglasnost Glavnog foruma na razdoblje od četiri godine. U slučaju da Glavni forum suglasnost uskrati, obavezan je to obrazložiti.

(2) Poslovni direktor brine o prihodima i rashodima Stranke, upravlja imovinom Stranke, vodi brigu o zaposlenim osobama, brine o stjecanju i otuđenju imovine Stranke, organizira financiranje aktivnosti Stranke i druge poslove financijsko-gospodarskog karaktera te rukovodi stručnom službom Stranke.

(3) Poslovni direktor zastupa Zelenu alternativu – ORaH u pravnom i platnom prometu.

(4) Poslovni direktor Zelene alternative – ORaH-a za svoj rad odgovara predsjedni/ci/ku Stranke i Glavnom forumu.

(5) Poslovni direktor s glavnim tajnikom Stranke koordinira i izrađuje financijski plan za iduću kalendarsku godinu te koordinira izradu financijskih planova organizacija Zelene alternative – ORaH-a.

(6) Godišnji financijski plan poslovni direktor Stranke dostavlja Predsjedništvu.

(7) Poslovni direktor Stranke materijalno-financijsko i gospodarsko izvješće o poslovanju Stranke podnosi Glavnom forumu i Predsjedništvu.

(8) Poslovni direktor Stranke može dužnost obavljati profesionalno, o čemu odluku donosi Predsjedništvo Zelene alternative – ORaH-a.

Vijećnici i zastupnice ORaH-a

Članak 47.

(1) Prilikom kandidiranja za predstavnička tijela lokalne i područne (regionalne) samouprave i Hrvatskog sabora poštuje se načelo paritetne demokracije, odnosno jednaki broj žena i muškaraca na izbornim listama kad god je to moguće. Liste ORaH-a za predstavnička tijela slažu se po metodi cik-cak zatvarača, odnosno nakon kandidatkinje slijedi kandidat ili obrnuto, u obimu u kojem je to moguće, ali najmanje prema odredbama izbornog zakona.

(2) Glavni forum Zelene alternative – ORaH-a neće potvrditi prijedloge kandidacijskih lista koje ne poštuju načela iz prethodnog stavka.

(3) Zastupnici koji su temeljem liste Zelene alternative – ORaH-a osvojili dvije predstavničke funkcije mogu zadržati samo jedan od mandata, pri čemu sami odlučuju koji.

(4) Zamjenskog zastupnika odredit će Predsjedništvo ORaH-a, a vijećnika odgovarajuća županijska koordinacija, gradski glavni forum ili osnovna organizacija na plenarnoj sjednici.

(5) Član Zelene alternative – ORaH-a koji ostvaruje primanja što proizlaze iz mandata liste Stranke, a odnose se na redovitu plaću ili drugu vrstu naknada, dužan je najmanje 5 posto tih prihoda u obliku članarine davati Stranci.

(6) Obveze i prava iz prethodnog stavka ovoga članka utvrđuju se posebnom odlukom Glavnog foruma Zelene alternative – ORaH-a i reguliraju se Pravilnikom o financiranju Stranke.

SREDSTVA ZA RAD ORaH-a

Materijalno i financijsko poslovanje

Članak 48.

(1) Zelena alternativa – ORaH je neprofitna organizacija, čija sredstva služe isključivo ostvarivanju njezinih političkih ciljeva.

(2) Prihodi Zelene alternative – ORaH-a su prihodi od članarina, dobrovoljnih priloga, izdavačke djelatnosti, prodaje propagandnog materijala, organizacije stranačkih manifestacija, državnog proračuna, proračuna jedinica lokalne i područne (regionalne) samouprave i drugih propisima dozvoljenih izvora.

(3) Financijsko i materijalno poslovanje Zelene alternative – ORaH-a regulira se Pravilnikom o financijsko-materijalnom poslovanju što ga donosi Glavni Forum Stranke.

(4) Nadzor i kontrolu nad financijskim i materijalnim poslovanjem Zelena alternativa – ORaH-a provodi Nadzorni forum Stranke.

PRESTANAK DJELOVANJA ORaH-A TE POSTUPANJE S IMOVINOM

Članak 49.

(1) Zelena alternativa – ORaH može prestati djelovati odlukom Skupštine za koju je potrebno dvije trećine glasova ukupnog broja članova Stranke ili po sili zakona, odnosno odlukom sudbene ili administrativne vlasti.

(2) U slučaju prestanka sa radom funkciju likvidatora Stranke vršit će glavni tajnik stranke.

(3) Odlukom o prestanku rada Skupština će odlučiti o imovini Zelene alternative – ORaH-a.

PRIJELAZNE I ZAVRŠNE ODREDBE

Članak 50.

(1) Ovaj statut stupa na snagu danom njegovog usvajanja na osnivačkoj skupštini te se od toga dana primjenjuju i odredbe koje reguliraju ovlasti pojedinih tijela stranke.

(2) Osnivačka skupština zbog specifičnih uvjeta uzrokovanih virusom COVID 19 može biti održana elektroničkim putem.

(3) Na osnivačkoj skupštini odluke se donose većinom glasova prisutnih osnivača.

(4) Osnivačka skupština će izabrati predsjedni/cu/ka stranke, potpredsjednika stranke i potpredsjednicu stranke koji će zajedno privremeno obnašati funkcije predsjedništva do provođenja izbora za članove koji predstavljaju županije.

(5) Osnivačka skupština će izabrati predsjedni/cu/ka Glavnog foruma, potpredsjednika Glavnog foruma i potpredsjednicu Glavnog foruma, koji će privremeno obnašati funkcije Glavnog foruma do osnivanja županijskih organizacija i provođenja izbora za članove koji predstavljaju županije.

(6) Osnivačka skupština će izabrati predsjedni/cu/ka Nadzornog foruma, uz kojeg će do osnivanja županijskih organizacija i provođenja izbora za članove koji predstavljaju županije dužnost vršiti dvoje članova koje će imenovati Glavni forum.

(7) Do izbora članova predsjedništva po organizacijskim jedinicama predsjedništvo može imenovati povjerenike za pojedine jedinice, koje će odmah po izboru zamijeniti izabrani članovi.

(8) Izbori za članove Glavnog foruma, predsjedništva i Nadzornog foruma koji predstavljaju županije moraju se provesti u najkraćem mogućem roku.

(9) Privremene odredbe o podjeli zaduženja i ovlasti koje se odnose na članove središnjih tijela iz pojedinih županija u odnosu na te županije regulirati će sama tijela svojim posebnim odlukama.

Zagreb, 10. veljače 2021.

Predsjednik
 Zorislav Antun Petrović, v. r.